text:
MUTU 1
Mauthenga Ghapadera Ghakufuma kwa Chiuta
MUNGELO GABRIYELI WAKUPHALIRA ZEKARIYA KUTI KUZAMUBABIKA YOHANE MUBATIZI
GABRIYELI WAKUPHALIRA MARIYA KUTI WABABENGE YESU
Mu Baibolo muli uthenga wakufuma kwa Chiuta. Adada ŵithu ŵakuchanya ŵali kutipa Baibolo kuti litisambizgenge. Kweni tiyeni tiwonepo mauthenga ghaŵiri ghapadera agho mungelo munyake wakiza nagho vyaka vyakujumpha 2,000 kumasinda. Mauthenga agha ghakiza na mungelo Gabriyeli, uyo “wakwimilira pamaso pa Chiuta.” (Luka 1:19) Kasi vinthu vikaŵa wuli apo mungelo uyu wakizanga na mauthenga ghakuzirwa agha?
Mungelo Gabriyeli wakiza na mauthenga agha mu chaka cha 3 B.C.E. Kasi uthenga wakwamba wakaluta nawo kwa njani? Wakaluta nawo kwa Zekariya wasembe wa Yehova. Zekariya na muwoli wake Elizabeti ŵakakhalanga ku mapiri gha Yudeya, kutali viŵi yayi na Yerusalemu. Iyo na muwoli wake ŵakaŵa ŵachekuru, ndipo ŵakaŵavya mwana. Yikaŵa nyengo yakuti Zekariya wachite mulimo wake wa usembe pa tempile la Chiuta ku Yerusalemu. Apo Zekariya wakaŵa mu tempile, mwamabuchi Gabriyeli wakawonekera pafupi na jotchero la vyakununkhira.
Ichi chikamuchitiska wofi Zekariya. Kweni mungelo wakamukhwimiska, wakati: “Kopa chara Zekariya, chifukwa Chiuta wapulika kuŵeya kwako. Muwoli wako Elizabeti wakubabirenge mwana msepuka, ndipo zina lake umuthyenge Yohane.” Gabriyeli wakatiso Yohane “wazamuŵa mukuru pamaso pa Yehova” ndipo ‘wazamunozgera Yehova ŵanthu ŵakunozgeka.’—Luka 1:13-17.
Zekariya wakagomezga yayi ivyo mungelo wakamuphalira. Chifukwa wuli? Chifukwa iyo na Elizabeti ŵakaŵa ŵachekuru chomene. Pa chifukwa ichi, Gabriyeli wakamuphalira kuti: “Uŵenge wambura kuyowoya m’paka pa zuŵa ilo vinthu ivi vizamuchitikira, chifukwa wagomezga chara mazgu ghane.”—Luka 1:20.
Pa nyengo iyi, ŵanthu awo ŵakaŵa kuwaro kwa tempile ŵakazizwanga waka kuwona kuti Zekariya wakufuma luŵiro yayi. Pamanyuma wakafuma, kweni wakayowoyanga yayi. Zekariya wakayowoyanga waka na mawoko. Ŵanthu ŵakamanya kuti wawona chinthu chinyake chamunthondwe mu tempile.
Zekariya wakati wamara milimo yake pa tempile, wakawelera ku nyumba. Nyengo yichoko waka yikati yajumphapo, Elizabeti wakaŵa na nthumbo. Apo Elizabeti wakalindiliranga kuti mwana wababike, wakawonekera yayi ku ŵanthu kwa myezi yinkhondi.
Gabriyeli wakizaso kachiŵiri. Kasi wakiza kwa njani? Wakiza kwa mwali wambura kutengwa zina lake Mariya. Mwali uyu wakakhalanga ku Nazarete, mu chigaŵa cha Galileya, kumpoto kwa Yerusalemu. Kasi mungelo uyu wakamuphalira vichi? Wakati: “Watumbikika na Chiuta.” Gabriyeli wakaphaliraso Mariya kuti: “Wona, uŵenge na nthumbo na kubaba mwana mwanalume. Zina lake umuthye Yesu.” Gabriyeli wakatiso: “Iyo wazamuŵa mukuru, wazamuchemeka Mwana wa Wapachanya Nkhanira. . . . Wazamuwusa nga ni Themba pa nyumba ya Yakhobe muyirayira, ndipo Ufumu wake uzamumara chara.”—Luka 1:30-33.
Gabriyeli wakawona kuti ni mwaŵi chomene kwiza na mauthenga ghaŵiri agha. Apo tisambirenge vya Yohane na Yesu, tipulikiskenge chifukwa icho mauthenga ghakufuma kuchanya agha ghaliri ghakuzirwa chomene.


c: text/html

text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
22 Elifazi+ Mutemani wakazgora kuti:
2 “Kasi munthu wali na ntchito kwa Chiuta?
Kasi waliyose wamahara wangaŵa wachandulo kwa iyo?+
3 Kasi Wankhongonozose wakupwelerako kuti ndiwe murunji,
Panji wakusanga chandulo chilichose chifukwa chakuti iwe ukwenda mu nthowa yaurunji?+
4 Kasi wangakulanga,
Na kukutolera ku cheruzgo chifukwa cha kumopa?
5 Asi ntchifukwa chakuti uheni wako ngukuru chomene,
Ndipo maubudi ghako ghalije chigoti?+
6 Pakuti ukupoka chikholi ku ŵabali ŵako kwambura chifukwa,
Ndipo ukuvura ŵanthu malaya ghawo na kuŵaleka nkhule.+
7 Uyo wavuka ukumupa chara maji kuti wamwe,
Ndipo uyo wali na njara ukumunora chakurya.+
8 Charu ntcha munthu wankhongono,+
Ndipo wakutemweka ndiyo wakukhalamo.
9 Vyokoro ukuviwezga mawoko ghawaka,
Na kudinya mawoko gha ŵana ŵalanda.
10 Lekani vipingo vyakuzingilizga,+
Ndipo chitenthe chakuwira mwamabuchi.
11 Lekani kuli mdima ukuru mwakuti ungawona yayi,
Ndipo maji ghakututuka ghakubenekelera.
12 Asi Chiuta ngwapachanya kuluska kuchanya?
Ndipo wona umo nyenyezi zose ziliri kutali.
13 Kweni iwe ukuti: ‘Kasi Chiuta wakumanyachi chomene?
Kasi wangeruzga mu mdima bii?
14 Mabingu ghamujanda ndipo wakuwona chara,
Apo wakwenda pa mukombero wa kuchanya.’
15 Kasi iwe wendenge mu nthowa zakale
Izo ŵanthu ŵaheni ŵakendangamo,
16 Ŵanthu awo ŵakakwachapulika pambere nyengo yawo yindakwane,
Awo lufura lwawo lukakukurwa na chigumula?+
17 Iwo ŵakati kwa Chiuta waunenesko: ‘Tilekani!’
Ndiposo ‘Wankhongonozose wangachitachi kwa ise?’
18 Kweni ndiyo wakazuzga vinthu viwemi mu nyumba zawo.
(Kaghanaghaniro kaheni aka kali kutali na ine.)
19 Ŵarunji ŵachiwonenge ichi na kusekelera,
Ŵambura mulandu ŵaŵagoskenge na kuyowoya kuti:
20 ‘Ŵalwani ŵithu ŵaparanyika,
Ndipo moto umyangurenge ivyo vyakhalako kwa iwo.’
21 Umumanye ndipo uŵenge na mtende,
Ndipo vinthu viwemi vizenge kwa iwe.
22 Pokera dango lakufuma mu mulomo wake,
Ndipo mazgu ghake ughasunge mu mtima wako.+
23 Usange ungawelera kwa Wankhongonozose, uwelerengepo.+
Usange ungawuskamo ubendezi mu hema lako,
24 Usange ungataya golide lako mu fuvu
Na kutaya golide la ku Ofiri+ mu malibwe gha mu chinkhwawu,
25 Mbwenu Wankhongonozose waŵenge golide lako,
Waŵenge siliva lako liwemi chomene.
26 Penepapo ukondwenge na Wankhongonozose,
Ndipo winuskirenge chisko chako kwa Chiuta.
27 Umuŵeyelerenge ndipo iyo wakupulikenge,
Ndipo ufiskenge vilapo vyako.
28 Chilichose icho wadumura kuchita chichitikenge,
Ndipo ungweru uŵalenge mu nthowa yako.
29 Chifukwa ulengeskekenge para ukuyowoya mwakujikuzga,
Kweni iyo waponoskenge wakujiyuyura.
30 Wathaskenge awo mbambura kafukwa,
Ntheura usange mawoko ghako ngakutowa, uthaskikenge nadi.”
Tumizgani
Tumizgani
Yobu 22
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=18&Chapter=22&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D18%26Chapter%3D22%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg

robotstxt: allowed

filter: keep


text: 3 Yehoramu+ mwana wa Ahabu wakaŵa themba la Israyeli mu Samariya mu chaka cha 18 cha Yehoshafati themba la Yuda. Ndipo wakawusa vyaka 12.2 Wakachita uheni pamaso pa Yehova, kweni wakatalulira nga umo wakachitira wiske na nyina chara, pakuti wakawuskamo chipilara chakupatulika cha Baala icho wiske wakapanga.+3 Kweni wakademelera ku zakwananga izo Yerobowamu mwana wa Nebati wakanangiska nazo Israyeli.+ Wakapatukako chara kwa izo.4 Mesha themba la Mowabu wakaŵa wakuŵeta mberere, ndipo wakapelekanga mithulo kwa themba la Israyeli twana twa mberere 100,000 na mberere zanalume 100,000 zambura kumeteka.5 Ahabu wakati wafwa,+ themba la Mowabu likagalukira themba la Israyeli.+6 Ntheura Themba Yehoramu likafuma ku Samariya pa zuŵa lira na kuwunganya Israyeli yose.7 Kweniso likatuma uthenga kwa Yehoshafati themba la Yuda, likati: “Themba la Mowabu lanigalukira. Kasi ulutenge nane kukarwa nkhondo na Mowabu?” Iyo wakati: “Nilutenge.+ Ine nili nga ndiwe. Ŵanthu ŵane ŵali nga mbanthu ŵako. Mahachi ghane ghali nga ni mahachi ghako.”+8 Yehoshafati wakati: “Kasi tendere nthowa nji?” Yehoramu wakati: “Nthowa ya ku mapopa gha Edomu.”9 Ntheura themba la Israyeli likanyamuka pamoza na themba la Yuda na themba la Edomu.+ Ŵakati ŵazingilira mazuŵa 7, kukaŵavya maji kuti ŵankhondo ŵawo ŵamwe na viŵeto vyawo ivyo ŵakaŵa navyo.10 Themba la Israyeli likati: “Mbaya we! Yehova wachema mathemba ghatatu agha na kughapeleka mu woko la Mowabu!”11 Yehoshafati wakati: “Kasi kuno kulije ntchimi ya Yehova, iyo yingatifumbira kwa Yehova?”+ Kweni yumoza wa ŵateŵeti ŵa themba la Israyeli wakazgora kuti: “Waliko, Elisha+ mwana wa Shafati, uyo wakapunguliranga maji mu mawoko gha Eliya.”*+12 Yehoshafati wakati: “Mazgu gha Yehova ghali na iyo.” Ntheura themba la Israyeli, Yehoshafati, na themba la Edomu ŵakakhilira kwa iyo.13 Elisha wakati kwa themba la Israyeli: “Kasi nili nawe kanthu wuli?*+ Luta kwa ntchimi za awuso na ku ntchimi za anyoko.”+ Kweni themba la Israyeli likati: “Yayi, pakuti ni Yehova uyo wachema mathemba ghatatu agha na kughapeleka mu woko la Mowabu.”14 Elisha wakati: “Nadi pano Yehova wa mawumba wamoyo, uyo nkhumuteŵetera,* kuŵenge kuti nkhumuchindika chara Yehoshafati+ themba la Yuda, mphanyi nalaŵiskako chara kwa iwe panji kukuwona.+15 Sono unipe munthu wakulizga bango.”*+ Munthu yura wakati wamba kulizga bango, woko la Yehova likiza pa Elisha.+16 Iyo wakati: “Yehova wakuti: ‘Jimani ngalande zinandi mu dambo ili.17 Pakuti Yehova wakuti: “Muwonenge chara mphepo nesi vula. Kweni dambo ili lizurenge maji,+ mumwenge penepapa, imwe, viŵeto vinu, na vinyama vinu vinyake.”’18 Aka nkhanthu kachoko chomene pamaso pa Yehova,+ pakuti wapelekengeso Mowabu mu woko linu.+19 Muwiskire pasi misumba yose ya malinga ghakukhora+ na msumba uliwose uwemi. Mudumulire pasi makuni ghose ghawemi, muwundire mbwiwi zose za maji, na kunanga malo ghose ghawemi na malibwe.”+20 Kukati kwacha mulenji, pa nyengo yakupelekera sembe ya vyamuminda ya mulenji,+ mwamabuchi maji ghakiza kufumira ku Edomu, ndipo charu chikazura maji.21 Ŵamowabu wose ŵakati ŵapulika kuti mathemba ghiza kuzakarwa nawo nkhondo, ŵakawunganya ŵanalume wose awo ŵakamanyanga kuyegha vilwero,* ndipo ŵakimilira mu mphaka.22 Ŵakati ŵawuka mulenjilenji, dazi likaŵalira pa maji, ndipo Ŵamowabu ku sirya linyake lira, ŵakawonanga maji ghara kuti ngaswesi nga ni ndopa.23 Ŵakati: “Izi ni ndopa! Mathemba ghakomana ghekhaghekha na lupanga. Sono iwe Mowabu, tiyeni tikayore vinthu!”+24 Ŵakati ŵafika ku msasa wa Israyeli, Ŵaisrayeli ŵakawuka na kwamba kutimba Ŵamowabu, ndipo ŵakaŵachimbira.+ Ŵakaŵachimbizga m’paka ku Mowabu, ŵakaŵatimba Ŵamowabu apo ŵakachimbiranga.25 Ŵakapasura misumba, ndipo munthu waliyose wakaponya libwe pa malo ghose ghawemi, ŵakazuzgapo malibwe. Ŵakawundira mbwiwi zose za maji,+ na kudumura khuni lililose liwemi.+ Paumaliro, viliŵa vyamalibwe pera vya ku Kiri-hareseti+ ndivyo vikakhala. Ndipo ŵakuponya malibwe ŵakawuzingilizga msumba uwu na kuwubwangandura.26 Themba la Mowabu likati lawona kuti latondeka nkhondo, likatora ŵanalume 700 ŵa malupanga kuti ŵajumphe kuya kwa themba la Edomu,+ kweni ŵakatondeka.27 Penepapo likatora mwana wake wakwamba uyo wakeneranga kuwusa mu malo ghake na kumupeleka sembe yakotcha+ pa linga. Ndipo ukali ukuru ukiza pa Ŵaisrayeli, ntheura ŵakafumako kwa iyo na kuwelera ku charu chawo.


text: 34 Mazgu agho ghakiza kwa Yeremiya kufuma kwa Yehova, apo Nebukadinezara* themba la Babuloni na viwuru vyake vyose, maufumu ghose gha charu chapasi agho ghakaŵa pasi pa iyo kweniso ŵanthu wose, ŵakarwanga nkhondo na Yerusalemu na misumba yake yose,+ ghakuti:2 “Yehova Chiuta wa Israyeli wakuti: ‘Luta ukayowoye na Zedekiya+ themba la Yuda, ukamuphalire kuti: “Yehova wakuti: ‘Wona, nkhupeleka msumba uwu mu woko la themba la Babuloni, ndipo liwuwotchenge na moto.+3 Iwe uponenge chara mu woko lake, pakuti ukolekenge nadi na kupelekeka kwa iyo.+ Wamuwonana na themba la Babuloni maso na maso, ndipo lamuyowoya nawe mulomo na mulomo, ulutenge ku Babuloni.’+4 Kweni pulika mazgu gha Yehova, iwe Zedekiya themba la Yuda, ‘Yehova wakuti vya iwe: “Ufwenge chara na lupanga.5 Ufwenge mu mtende,+ ndipo ŵakuwotcherenge vyakununkhira nga umo ŵakachitira ku ŵawuso, mathemba agho ghakaŵako iwe undaŵeko, ndipo ŵakutengerenge kuti: ‘Mbaya mwe, fumu!’ pakuti ‘ndine nayowoya mazgu agha,’ wakuti Yehova.”’”’”6 Ntheura Yeremiya ntchimi wakayowoya mazgu ghose agha kwa Zedekiya themba la Yuda mu Yerusalemu.7 Pa nyengo yira, ŵankhondo ŵa themba la Babuloni ŵakarwanga na Yerusalemu na misumba yose ya Yuda iyo yikakhalapo,+ kweniso Lakishi+ na Azeka.+ Pakuti ndiyo yekha misumba ya malinga ghakukhora iyo yikakhalapo pa misumba ya Yuda.8 Mazgu agho ghakiza kwa Yeremiya kufuma kwa Yehova, apo Themba Zedekiya likachita phangano na ŵanthu wose mu Yerusalemu kupharazga wanangwa kwa iwo,+9 kuti waliyose wafwature ŵazga ŵake, ŵanalume na ŵanakazi, awo Mbahebere, mwakuti paŵavye munthu wasunge Muyuda munyake nga ni muzga wake.10 Ntheura ŵakaronga wose na ŵanthu wose ŵakapulikira. Ŵakanjira mu phangano kuti waliyose wafwature ŵazga ŵake ŵanalume na ŵanakazi, ŵangaŵasungangaso nga mbazga yayi. Ŵakapulikira na kuŵaleka kuti ŵalutenge.11 Kweni pamanyuma ŵakatoraso ŵazga ŵanalume na ŵanakazi awo ŵakaŵafwatura, ndipo ŵakaŵanjizgaso mu wuzga.12 Ntheura mazgu gha Yehova ghakiza kwa Yeremiya kufuma kwa Yehova kuti:13 “Yehova Chiuta wa Israyeli wakuti: ‘Nkhachita phangano na ŵasekuru ŵinu+ mu zuŵa ilo nkhaŵafumiskira mu charu cha Eguputo, mu nyumba ya wuzga,+ lakuti:14 “Paumaliro wa vyaka 7, waliyose wa imwe wafwaturenge mubali wake Muhebere uyo wakaguliskika kwa imwe ndipo wamuteŵeterani vyaka 6. Mumufwaturenge.”+ Kweni ŵasekuru ŵinu ŵakapulika chara nanga nkhuthya khutu lawo kwa ine.15 Sonosono apa,* imwe mukazgoka na kuchita icho ntchakwenelera mu maso ghane, mukapharazga wanangwa ku ŵanyinu, ndipo mukachita phangano pamaso pane mu nyumba iyo yikuchemeka na zina lane.16 Kweni mwazgokaso na kunanga zina lane,+ mwatoraso ŵazga ŵinu ŵanalume na ŵanakazi, awo mukaŵafwatura kuyana na khumbo lawo, ndipo mukuŵanjizgaso mu wuzga.’17 “Ntheura Yehova wakuti: ‘Mundanipulikire pakupharazga wanangwa, waliyose kwa mubali wake na kwa munyake.+ Sono nipharazgenge wanangwa kwa imwe,’ wakuti Yehova, ‘ku lupanga, nthenda yakofya, njara,+ ndipo nimuzgoraninge chinthu chakutenthemeska ku maufumu ghose gha charu chapasi.+18 Ichi ndicho chichitikirenge awo ŵajumpha phangano lane pakuleka kufiska mazgu gha phangano ilo ŵakachita pamaso pane apo ŵakadumura katholi pakati na kujumpha pakati pa vipitika vyake.+19 Nkhunena ŵakaronga ŵa Yuda, ŵakaronga ŵa Yerusalemu, ŵantchito ŵa themba, ŵasembe, na ŵanthu wose ŵa mu charu awo ŵakajumpha pakati pa vipitika vya tholi, nkhuti:20 Niŵapelekenge ku ŵalwani ŵawo na ku awo ŵakupenja umoyo wawo. Vitanda vyawo viŵenge vyakurya vya viyuni vyamudera na vikoko vya pa charu.+21 Nipelekenge Zedekiya themba la Yuda na ŵakaronga ŵake mu woko la ŵalwani ŵawo na mu woko la awo ŵakupenja umoyo wawo, na mu woko la ŵankhondo ŵa themba la Babuloni,+ awo ŵakufumako kwa imwe.’+22 “Yehova wakuti: ‘Wonani, nipelekenge dango, niŵawezgerenge ku msumba uwu, ndipo ŵarwenge nawo na kuwupoka, ŵawuwotchenge na moto.+ Ndipo nizgorenge misumba ya Yuda kuŵa yakupasuka, kwambura wakukhalamo.’”+


text:
VYAKUCHITA PAKUSAMBIRA NA ŴANA
Vyakuchita Pakusambira
Yosefe
Koperani nkhani iyi na kulemba vinthu 5 ivyo Yosefe na ŵanthu ŵanyake awo ŵakuyowoyeka mu Baibolo ŵakuyana.
Vinyake
Ni Njani Wakakoyowoya Mazgu Agha? (Ekisodo 3-12)
Yaniskani mazgu na munthu uyo wakayowoyanga.
Ŵaisrayeli Ŵakunjira mu Kenani
Seŵerani gemu yakuyaniska makadi iyi, kuti muwone usange mukukumbuka nkhani iyo yili pa Joshuwa chaputara 2 m’paka 7.
Nthowa Iyo Ŵaisrayeli Ŵakenda Pakufuma mu Eguputo
Chifukwa wuli Ŵaisrayeli ŵakenda nthowa yitali pakuya ku Charu cha Layizgano?


text:
23 Mu chaka cha 7, Yehoyada wakakhwima mtima ndipo wakachita phangano na ŵalongozgi ŵa mahandiredi+ aŵa, Azariya mwana wa Yerohamu, Ishimayeli mwana wa Yehohanani, Azariya mwana wa Obedi, Maseya mwana wa Adaya, na Elishafati mwana wa Zikiri.2 Ŵakazingilira mu Yuda mose na kuwunganya Ŵalevi+ kufuma mu misumba yose ya Yuda na ŵalongozgi ŵa nyumba za Israyeli. Ŵakati ŵafika ku Yerusalemu,3 mpingo wose ukachita phangano+ na themba mu nyumba ya Chiuta waunenesko. Penepapo Yehoyada wakati kwa iwo:“Wonani, mwana wa themba wawusenge, nga umo Yehova wakalayizgira ku ŵana ŵa Davide.+4 Muchite ichi: Gulu limoza pa magulu ghatatu gha ŵasembe na Ŵalevi awo ŵazamugwira ntchito+ pa Sabata, ndiwo ŵazamuŵa ŵalinda pa vipata.+5 Gulu linyake liŵenge pa nyumba ya themba,+ linyake lachitatu liŵenge pa Chipata cha Lufura, ndipo ŵanthu wose ŵaŵenge mu maluŵaza gha nyumba ya Yehova.+6 Mungazomerezganga yayi munthu waliyose kunjira mu nyumba ya Yehova padera pa ŵasembe na Ŵalevi awo ŵakuteŵetera.+ Aŵa ŵekha ŵanganjira, chifukwa ni gulu lakupatulika, ndipo ŵanthu wose ŵasunge dango ili kwa Yehova.7 Ŵalevi ŵazingilizge themba kosekose, waliyose waŵe na vilwero mu woko lake. Waliyose uyo wanjirenge mu nyumba iyi wakomeke. Muŵenge na themba kulikose uko likuluta.”*8 Ŵalevi na Yuda yose ŵakachita ivyo Yehoyada wasembe wakaŵaphalira. Ntheura munthu waliyose wakatora ŵanthu ŵake awo ŵakagwiranga ntchito pa Sabata, pamoza na awo ŵakapumuranga kugwira ntchito pa Sabata,+ pakuti Yehoyada wasembe wakaŵawezga chara+ pa mulimo wawo.9 Penepapo Yehoyada wasembe wakatora mikondo na viskango na tuviskango* vya Themba Davide,+ ivyo vikaŵa mu nyumba ya Chiuta waunenesko.+ Wakavipeleka kwa ŵalongozgi ŵa mahandiredi.+10 Kufuma apo, wakayimika ŵanthu wose, waliyose na chilwero mu woko lake. Ŵakazingilizga themba kwamba kumalyero kwa nyumba m’paka kumazere kwa nyumba, pafupi na jotchero kweniso pafupi na nyumba.11 Penepapo ŵakafumiska mwana wa themba+ na kumuvwalika mphumphu kweniso kumupa Ukaboni.*+ Ŵakamwimika kuŵa themba, ndipo Yehoyada na ŵana ŵake ŵakamuphakazga. Ndipo ŵakati: “Themba liŵe na umoyo utali!”+12 Ataliya wakati wapulika chongo cha ŵanthu ŵakuchimbira na kulumba themba, nyengo yeneyiyo wakiza ku ŵanthu ku nyumba ya Yehova.+13 Wakawona themba limilira pafupi na mzati pa mulyango, ndipo ŵakaronga+ na ŵakulizga mbata ŵakaŵa na themba. Ŵanthu wose ŵa charu ŵakasekeleranga+ na kulizga mbata, ŵakwimba awo ŵakaŵa na vyakwimbira ŵakadangiliranga* pakupeleka malumbo. Penepapo Ataliya wakapalura vyakuvwara vyake, wakachemerezga kuti: “Chiŵembu! Chiŵembu!”14 Kweni Yehoyada wasembe wakalangura ŵalongozgi ŵa mahandiredi, awo ŵakimikika kuŵa ŵalongozgi ŵa ŵasilikari, wakati kwa iwo: “Muwuskanipo pakati pa mzere, ndipo usange waliyose wakumulondezga, mumukome na lupanga!” Pakuti wasembe wakayowoya kuti: “Mungamukomeranga mu nyumba ya Yehova chara.”15 Ntheura ŵakamukora, ndipo wakati wafika pa Chipata cha Mahachi cha nyumba ya themba, nyengo yeneyiyo ŵakamukomera penepara.16 Penepapo Yehoyada wakachita phangano pakati pa iyo na ŵanthu wose kweniso na themba, kuti ŵaŵenge ŵanthu ŵa Yehova.+17 Pamanyuma, ŵanthu wose ŵakiza ku nyumba* ya Baala, ŵakayibwangandura,+ ŵakaswa majotchero ghake na vikozgo vyake,+ ndipo ŵakakoma Matani wasembe wa Baala+ panthazi pa majotchero.18 Penepapo Yehoyada wakimika ŵasembe na Ŵalevi kuŵa ŵalaŵiliri pa nyumba ya Yehova. Aŵa ndiwo Davide wakaŵaŵika mu magulu pa nyumba ya Yehova kuti ŵapelekenge sembe zakotcha za Yehova+ kuyana na ivyo vili kulembeka mu Dango la Mozesi.+ Ŵachitenge nthena pamoza na kusekelera na kwimba, nga umo Davide wakayowoyera.19 Wakaŵikaso ŵalinda pa vipata+ vya nyumba ya Yehova, mwakuti paŵavye munthu wakufipirwa munthowa yiliyose wanjiremo.20 Kufuma apo, wakatora ŵalongozgi ŵa mahandiredi,+ ŵanthu ŵakuzirwa, ŵawusi ŵa ŵanthu, ndiposo ŵanthu wose ŵa charu, ndipo ŵakapelekezga themba kufuma ku nyumba ya Yehova. Ŵakendera ku chipata chakunena m’paka ku nyumba ya themba na kuŵika themba pa chitengo+ cha ufumu.+21 Ntheura ŵanthu wose ŵa charu ŵakasekelera ndipo msumba ukaŵa waka chete, pakuti ŵakakoma Ataliya na lupanga.
Mazgu Ghamusi
^ Mazgu gheneko, “para likufuma na para likunjira.”


text: 20 Pashuri mwana wa Imeri, wasembe,* uyo wakaŵaso mwimiliri mukuru wa nyumba ya Yehova, wakapulikanga apo Yeremiya wakachimanga vinthu ivi.2 Penepapo Pashuri wakatimba Yeremiya ntchimi na kumuŵika mu magwedi+ agho ghakaŵa pa Chipata Chakunena cha Benjamini, icho chikaŵa mu nyumba ya Yehova.3 Kweni pa zuŵa lakulondezgapo, Pashuri wakamuwuskamo Yeremiya mu magwedi. Ndipo Yeremiya wakati kwa iyo:“Yehova wakuthya zina lakuti Pashuri chara kweni Chakutenthemeska Kosekose.+4 Yehova wakuti: ‘Nikuzgorenge chinthu chakutenthemeska kwa wamwene na ku ŵanyako wose. Ndipo ŵawenge na lupanga lwa ŵalwani ŵawo iwe ukuwona.+ Nipelekenge Yuda yose mu woko la themba la Babuloni, waŵatolerenge ku wuzga ku Babuloni na kuŵakoma na lupanga.+5 Nipelekenge vyuma vyose vya msumba uwu, katundu wake yose, vinthu vyake vyose vyakuzirwa, na usambazi wose wa mathemba gha Yuda mu woko la ŵalwani ŵawo.+ Ŵaviyorenge na kuvitora kuya navyo ku Babuloni.+6 Ndipo iwe Pashuri, na wose awo ŵakukhala mu nyumba yako, mutolekerenge ku wuzga. Mulutenge ku Babuloni na kukafwira kwenekuko. Wamusungika kwenekuko pamoza na ŵanyako wose chifukwa wachima mautesi kwa iwo.’”+7 A Yehova, mwanizelezeska, ndipo nazelezeka.Mwalimbana nane na nkhongono zinu, ndipo mwaluska.+Nazgoka chinthu chakusekeska muhanya woseWaliyose wakunigoska.+8 Pakuti para nkhuyowoya, nkhuchemerezga na kupharazga kuti:“Nkhaza na pharanyiko!”Ŵanthu ŵakunichitira msinjiro na kunihoya zuŵa lose chifukwa cha mazgu gha Yehova.+9 Ntheura nkhati: “Nimuzunurengeso yayi,Niyowoyengeso chara mu zina lake.”+Kweni mu mtima wane vikaŵa nga moto wakugolera wajalirika mu viwangwa vyane,Nkhavuka kuwukora.Nkhatondeka kuzizipizga.+10 Pakuti nkhapulika mahumuhumu ghanandi ghaheni.Chitenthe chikanizingilizga.+“Muchenyani, tiyeni timuchenye.”Wose awo ŵakanikhumbiranga mtende ŵakalindiliranga kuti niwe,+ ŵakatenge:“Panyake wachitenge chinthu chauchindere,Ndipo ise tiluskenge na kumuwezgera nduzga.”11 Kweni Yehova wakaŵa nane nga ntchinkhara chakofya cha nkhondo.+Lekani wose awo ŵakunitambuzga ŵakhuŵarenge ndipo ŵaluskenge yayi.+Ŵalengeskekenge chomene, pakuti viŵayenderenge yayi.Soni zawo zamuyirayira ziluwikenge chara.+12 Kweni imwe, A Yehova wa mawumba, mukusanda murunji.Mukulaŵiska mukati mu maghanoghano* na mtima.+Lekani niwone nduzga zinu pa iwo,+Pakuti napeleka mulandu wane kwa imwe.+13 Yimbirani Yehova! Lumbani Yehova!Pakuti wathaska mukavu mu woko la ŵakuchita viheni.14 Litembeke zuŵa ilo nkhababikira,Zuŵa ilo amama ŵakanibabira lingatumbikikanga chara.+15 Watembeke munthu uyo wakiza na uthenga uwemi kwa adada, wakuti:“Kwa imwe kwababika mwana msepuka!”Uthenga uwo ŵakasekelera nawo chomene.16 Munthu uyo waŵe nga ni misumba iyo Yehova wakayiparanya kwambura chitima.Wapulike chiliro mulenji na ntchemerezgo muhanya pakati.17 Kasi wakalekerachi kunikomera mu nthumbo,Kuti amama ŵaŵe dindi laneNdipo nthumbo yawo yikhalilire nyengo zose?+18 Kasi nkhafumirachi mu nthumboKuzakawona suzgo na chitima,Na kumalizgira mazuŵa ghane mu soni?+


text:
CHIGAŴA 5
Masambiro gha Ufumu—Kusambizga Ŵateŵeti ŵa Themba
NKHANI yili mukati, ndipo mukumwemwetera kumupa nkhongono muyowoyi. Uyo wakuyowoya ni mubali muwukirano wa mpingo winu. Aka nkhakwamba kuyowoya nkhani pa ungano wa dera. Wakulutilira kuyowoya, ndipo mukughanaghanira umo ŵanthu ŵa Chiuta ŵakusambizgikira. Mukukumbuka umo mubali uyu wakayowoyera nkhani yake yakwamba pa mpingo, kweni sono wafika patali! Kuti wafike apa ntchifukwa cha Sukulu ya Uteŵeti wa Chiuta, kweniso wakaluta ku Sukulu ya Uteŵeti wa Upayiniya. Sonosono apa, iyo na muwoli wake ŵakasambirako Sukulu ya Ŵapharazgi ŵa Ufumu. Mubali wati wamalizga kuyowoya, mukukuŵa mapi na kulaŵiska ŵanyinu, muchali kunotha chifukwa chakuti ŵanthu ŵa Chiuta ŵakusambizgika makora chomene.
Baibolo likayowoya kale kuti yikwanenge nyengo, apo ŵanthu ŵa Chiuta wose ‘ŵasambizgikenge na Yehova.’ (Yes. 54:13) Nyengo yake njeneyiyi. Yehova wakutisambizga na mabuku pera yayi. Paliso maungano gha mpingo, gha dera, gha chigaŵa na masukulu agho ghakutovwira kuti tichite makora ntchito zakuzirwa mu gulu lake. Mu chigaŵa ichi, tiwonenge umo masukulu ghose agha ghakulongolera kuti Ufumu wa Chiuta ukuwusa.


text:
Nkhani Nambara 103: Mu Cipinda Cakukiya
Petrosi na Yohane ŵakati ŵafumako ku dindi uko kukaŵa thupi la Yesu, Mariya wakakhalako yekha. Wakayamba kulira. Pamanyuma pake wakasindama na kulingizga mukati mu dindi, nga ni umo tanguwonera pa cithuzithuzi para. Mukati mu dindi wakawona ŵangelo ŵaŵiri! Ŵakamufumba Mariya ŵakati: “Ukuliraci?”
Mariya wakazgora wakati: ‘Ŵawuskamo Fumu yane, ndipo nkhumanya yayi uko ŵayiŵika.’ Mariya wakang’anamuka ndipo wakawona mwanalume munyake. Mwanalume yura wakamufumba kuti: “Kasi ukupenja njani?”
Mariya wakaghanaghananga kuti ni mulimi, ndipo kuti panyake ndiyo watora thupi la Yesu. Ntheura wakati: ‘Usange ndiwe wamufumyamo niphalira.’ Kweni mwanalume yura wakaŵa Yesu. Wakaŵa na thupi linyake ilo Mariya wakatondeka kulimanya. Kweni wakati wamucema zina lake, Mariya wakamanya kuti ni Yesu. Mariya wakacimbira na kuphalira ŵasambiri wakati: “Ndawona Fumu!”
Pa nyengo yinyake zuŵa leneilo pera, apo ŵasambiri ŵaŵiri ŵakalutanga ku Emausi, mwanalume munyake wakalongozgana nawo. Ŵasambiri ŵara ŵakaŵa ŵacitima comene cifukwa ca kukomeka kwa Yesu. Kweni peneapo ŵakendanga, mwanalume yura wakamba kulongosora vinthu vinandi vya mu Baibolo ivyo vikaŵapembuzga. Paumaliro pake, ŵakati ŵakhala pasi kuti ŵarye cakurya, ŵasambiri ŵara ŵakamanya kuti mwanalume yura wakaŵa Yesu. Penepapo Yesu wakazgeŵa, ndipo ŵasambiri ŵaŵiri ŵara mwaluŵiro ŵakaluta ku Yerusalemu kuti ŵakaphalire ŵapositole za iyo.
Peneapo ivi vikacitikanga, Yesu wakawonekera kwa Petrosi. Ŵasambiri ŵanyake ŵakakondwa ŵakati ŵapulika ivi. Ŵasambiri ŵaŵiri ŵara ŵakaluta ku Yerusalemu ndipo ŵakasanga ŵapositole. Ŵakaŵaphalira umo Yesu wakawonekera kwa iwo mu msewu. Ndipo ŵacali kuyowoya za ici, kasi ukumanya cinthu cakuziziswa ico cikacitika?
Laŵiska pa cithuzithuzi. Yesu wakawonekera mu cipinda umo ŵakaŵa, nangauli ku muryango kukaŵa kwakukiya. Mwee, naco nchimwemwe ico ŵasambiri ŵakaŵa naco! Kasi ici nchakukondweska yayi? Kasi ungapenda kuti Yesu wakawonekera kalinga ku ŵasambiri ŵake kufika pa nyengo iyi? Kasi wapenda kankhondi?
Mpositole Tomasi wakaŵa nawo yayi apo Yesu wakawonekera kwa iwo. Ntheura ŵasambiri ŵakamuphalira kuti: “Tawona Fumu!” Kweni Tomasi wakayowoya kuti wangagomezga yayi kwambura kumuwona. Mazuŵa ghankhondi ghakati ghalutapo, ŵasambiri ŵakaŵaso pamoza mu cipinda cakukiya, ndipo pa nyengo iyi Tomasi wakaŵapo. Mwamabuci, Yesu wakawonekera mu cipinda ico ŵakaŵa. Pa nyengo iyi Tomasi wakagomezga.
Yohane 20:11-29; Luka 24:13-43.
Mafumbo
- Kasi Mariya wakamuphalira vici mwanalume uyo wakaghanaghananga kuti ni mulimi, ndipo Mariya wakamanya wuli kuti wakaŵa Yesu?
- Nchivici ico cikaŵacitikira ŵasambiri ŵaŵiri awo ŵakalutanga ku Emausi?
- Ni cinthu wuli cakuziziswa ico cikacitika peneapo ŵasambiri ŵaŵiri ŵakaphalira ŵapositole kuti ŵamuwona Yesu?
- Kasi Yesu wakawonekera kalinga ku ŵalondezgi ŵake?
- Kasi Tomasi wakati wuli wati wapulika kuti ŵasambiri ŵayiwona Fumu, ndipo nchivici ico cikacitika mazuŵa ghankhondi na ghatatu ghakati ghalutapo?
Mafumbo ghanyake
- Ŵazgani Yohane 20:11-29.
Kasi ivyo Yesu wakayowoya pa Yohane 20:23 vikung’anamura kuti ŵanthu ŵali na mazaza gha kugowokera zakwananga? Longosorani. (Sal. 49:2, 7; Yes. 55:7; 1 Tim. 2:5, 6; 1 Yoh. 2:1, 2)
- Ŵazgani Luka 24:13-43.
Kasi tingacita wuli kuti tiŵe ŵakunozgeka kusambira unenesko wa mu Baibolo? (Luka 24:32, 33; Ezra 7:10; Mat. 5:3; Mil. 16:14; Heb. 5:11-14)
Manyani Vinandi
Ŵanandi Ŵakamuwona Pambere Zuŵa la Pentekoste Lindafike
Wakati wawuka kweniso pambere wandakwere kuchanya, Yesu wakaŵaphalira ŵasambiri ŵake icho ŵazamupokera kweniso umo ŵakwenera kuchigwiliskira ntchito.


text:
Lutilirani Kulindilira
‘Nanga chiziulike, lindilira.’—HAB. 2:3.
SUMU: 128, 45
1, 2. Kasi ŵateŵeti ŵa Yehova ŵali na mtima wuli?
KWAMBA kale, ŵateŵeti ŵa Yehova ŵalongora kuti ŵali na mtima wakulindilira kufiskika kwa mauchimi gha Yehova. Yeremiya wakalindiliranga kuti Ŵababuloni wazamuparanya Yuda, ndipo ndivyo vikachitika nadi mu 607 B.C.E. (Yer. 25:8-11) Yesaya wakachima kuti Yehova wazamufumiska Ŵayuda mu wuzga na kuŵawezgera ku charu chawo. Yesaya wakati: “Mbakutumbikika ŵeneawo wose ŵakumulindilira” Yehova. (Yes. 30:18) Mika nayo wakalindiliranga kuti ivyo Yehova walayizga vifiskikenge, ndipo wakati: “Ndilaŵiskenge kwa Yehova.” (Mika 7:7) Kwa vyaka vinandi, ŵateŵeti ŵa Chiuta ŵakalindiliranga kwiza kwa Mesiya panji kuti Khristu.—Luka 3:15; 1 Pet. 1:10-12. *
2 Mazuŵa ghano, nase tikulindilira kuti mauchimi ghakuyowoya vya Ufumu wa Yehova ghafiskikenge. Sonosono apa, Yesu, uyo ni Fumu ya Ufumu wa Chiuta waponoskenge ŵanthu awo ŵakusopa Chiuta. Wazamuparanya ŵaheni wose na kumazga masuzgo ghose. (1 Yoh. 5:19) Ntheura tikwenera kuchitapo kanthu apo tikulindizga zuŵa la Yehova ilo lizenge sonosono apa.
3. Kasi tingajifumba fumbo wuli usange talindilira kwa nyengo yitali?
3 Tikulindilira mwakunweka apo khumbo la Chiuta lizamuchitika pano pasi nga nkhuchanya. (Mat. 6:10) Usange talindilira malayizgo gha Chiuta kwa nyengo yitali, nyengo zinyake tingajifumba kuti: ‘Chifukwa wuli tikwenera kulutilira kulindilira kuti charu chimarenge sonosono?’
TILINDILIRE
4. Chifukwa wuli tikwenera kuŵa maso?
4 Tikulutilira kulindilira kuti umaliro uli pafupi chifukwa Yesu wakaphalira ŵalondezgi ŵake kuti: “Muŵenge maso.” (Mat. 24:42; Luka 21:34-36) Kweniso gulu la Yehova likulutilira kutikumbuska kuti tilindilire na “kukumbuka nyengo zose kuŵapo kwa zuŵa la Yehova” na kuŵika mtima withu pa charu chiphya icho Yehova walayizga.—Ŵazgani 2 Petrosi 3:11-13.
5. Chifukwa wuli tikwenera kulutilira kuŵa maso?
5 Ŵalondezgi ŵakwambilira ŵa Yesu ŵakeneranga kuŵa maso, ipo ise tikwenera kuŵa maso chomene. Chifukwa wuli? Chifukwa ntchakuti chimanyikwiro icho Yesu wakayowoya chikulongora kuti kwambira mu 1914, Yesu ni Fumu, kweniso kuti tili mu mazuŵa ghaumaliro. Nga umo Yesu wakayowoyera, vinthu mu charu vikuhenipirahenipira ndiposo makani ghawemi gha Ufumu ghakupharazgika pa charu chose. (Mat. 24:3, 7-14) Yesu wandayowoye apo mazuŵa gha umaliro ghazamumalira, ntheura tikwenera kuŵa ŵakunozgeka kuti umaliro wizenge nyengo yiliyose.
6. Kasi tikumanya wuli kuti charu chilutilirenge kuhenipa?
6 Baibolo likuti ŵanthu ŵazamulutilira kuhenipa mu “mazuŵa ghaumaliro.” (2 Tim. 3:1, 13; Mat. 24:21; Uvu. 12:12) Charu chahenipa nadi nakuti chilutilirenge kuhenipa. Kweni kasi tikwenera kukhazga kuti “mazuŵa ghaumaliro” ghazamwiza para charu chahenipa kuluska umo chiliri sono?
7. Kasi lemba la Mateyu 24:37-39 likutisambizgachi?
7 Ŵanji ŵangaghanaghana kuti pambere “suzgo yikuru” yindambe, mu charu chilichose muŵenge nkhondo, ndipo pa nyumba yiliyose paŵenge njara na matenda. (Uvu. 7:14) Viŵenge nthena mphanyi waliyose wakumanya kuti uchimi wa mu Baibolo ukufiskika. Kweni Yesu wakati mu mazuŵa ghaumaliro ŵanthu ŵanandi ‘ŵazamuŵikako mahara chara’ ku mazgu ghake. Ŵazamukhala nga umo ŵakukhalira mazuŵa ghose ndipo ŵazamubuchizgika para zuŵa la Yehova lafika. (Ŵazgani Mateyu 24:37-39.) Ntheura tileke kughanaghana kuti pambere “suzgo yikuru” yindambe, vinthu mu charu vihenipenge chomene kuluska umo viliri sono.—Luka 17:20; 2 Pet. 3:3, 4.
8. Kasi awo ŵakupulikira mazgu gha Yesu pasono ŵakumanya vichi?
8 Yesu wakayowoya chimanyikwiro kuti wawovwire ŵalondezgi ŵake kumanya vya mazuŵa ghaumaliro. Ŵalondezgi ŵa Yesu ŵakulutilira kuŵa maso. (Mat. 24:27, 42) Kwambira mu 1914, chimanyikwiro icho Yesu wakayowoya chikufiskika. Tili na ukaboni wakuti sono tikukhala mu mazuŵa ghaumaliro. Yehova wali pafupi kuparanya charu chiheni cha Satana ichi.
9. Chifukwa wuli tikugomezga kuti umaliro wizenge sonosono?
9 Chifukwa wuli tikulutilira kulindilira umaliro uwo uli pafupi kwiza? Chifukwa tikupulikira ivyo Yesu wakayowoya. Kweniso tikuwona kuti chimanyikwiro cha mazuŵa ghaumaliro icho Yesu wakayowoya chikufiskika. Pakuti uchimi wa Baibolo ukufiskika, tikugomezga kuti umaliro uli pafupi chomene. Ntheura tikwenera kuŵa maso apo tikulindilira umaliro wa charu ichi.
M’PAKA PAWULI?
10, 11. (a) Chifukwa wuli Yesu wakaphalira ŵasambiri ŵake kuti ŵaŵenge maso? (b) Kasi Yesu wakati ŵalondezgi ŵake ŵakwenera kuchita vichi? (Wonani chithuzi chakwamba.)
10 Taŵanandi tateŵetera Yehova mwakugomezgeka na kulindilira zuŵa lake kwa nyengo yitali. Kwali talindilira kwa utali wuli, tikwenera kulutilira kugomezga kuti zuŵa la Yehova lizenge sonosono apa. Yesu wali pafupi kwiza kuzakaparanya charu cha Satana, ntheura tiŵe ŵakunozgeka. Yesu wakaphalira ŵalondezgi ŵake kuti: ‘Lutilirani kulaŵiska, muŵenge maso, pakuti mukumanya chara apo nyengo yakutemeka yikwizira. Vili nga ni munthu uyo wakaluta ku charu chinyake, mweneuyo wakaleka nyumba yake ndipo wakapeleka mazaza ku ŵazga ŵake, waliyose mulimo wake, ndipo wakalangura mulinda wa pa mulyango kuti waŵenge maso. Ntheura muŵenge maso, pakuti mukumanya chara apo mweneko wa nyumba wakwizira, kwali mise para kwafipa panji usiku pakati panji para tambala wakulira panji mulenjilenji; mwakuti para wakwiza mwamabuchi, waleke kumusangani mukugona. Kweni icho nkhuyowoya kwa imwe, nkhuyowoya ku wose, Muŵenge maso.’—Mrk. 13:33-37.
11 Ŵalondezgi ŵa Yesu ŵakati ŵamanya kuti Yesu wamba kuwusa mu 1914, ŵakawona kuti umaliro ungiza nyengo yiliyose. Ntheura ŵakamba kulimbikira chomene kupharazga. Yesu wakayowoya kuti wangiza nyengo yiliyose, “para tambala wakulira panji mulenjilenji.” Kasi ŵalondezgi ŵake ŵakeneranga kuchita vichi? Yesu wakati: “Muŵenge maso.” Ntheura nanga nipara tikuwona kuti talindilira kwa nyengo yitali, tileke kughanaghana kuti umaliro uchali kutali nesi kuti wizenge mu nyengo yithu yayi.
12. Kasi Habakuku wakamufumba vichi Yehova ndipo Yehova wakazgora wuli?
12 Ntchimi Habakuku yikalutilira kulindilira uku yikupharazga kuti Yerusalemu waparanyikenge. Apo Habakuku wakapharazganga kuti Yerusalemu waparanyikenge, ntchimi zinyake zikaŵa kuti zapharazga kale uthenga uwu kwa vyaka vinandi. Ndipouli, Habakuku wakawona kuti vinthu viheni na vyambura urunji vikalutilira kuchitika. Ntheura wakafumba Yehova kuti: ‘A Yehova, nilirenge m’paka pawuli?’ Nangauli Yehova wakayowoya yayi apo umaliro wizirenge, kweni wakalayizga kuti uchedwenge chara. Kweniso Yehova wakachiska Habakuku kuti walutilire kulindilira.—Ŵazgani Habakuku 1:1-4; 2:3.
13. Kasi Habakuku walekenge kulindilira, mphanyi vikamumalira wuli?
13 Tiyelezgere kuti Habakuku wakavuka kulindilira na kwamba kughanaghana kuti: ‘Nalindilira kuparanyika kwa Yerusalemu kwa vyaka vinandi chomene, kweni umaliro ukwiza yayi. Nileke waka kupharazga vya umaliro. Ŵanyane ndiwo ŵapharazgenge.’ Kasi mphanyi vikamumalira wuli? Wate watayenge ubwezi wake na Yehova. Kweniso walekenge kulindilira mphanyi nayo wakafwa apo Yerusalemu wakaparanyikanga.
14. Chifukwa wuli mu charu chiphya tizamuwonga Yehova?
14 Mu charu chiphya tizamujiwonera tekha kuti vyose ivyo Yehova wakayowoya vya mazuŵa ghaumaliro vyafiskika. Tizamumugomezga chomene ndipo tizamukayikira yayi kuti wachitenge vinyake vyose ivyo wali kulayizga. (Ŵazgani Joshua 23:14.) Tizamuwonga Yehova kuti wakasankha nyengo yiwemi yakumazgira vinthu viheni, kweniso kuti wakachenjezga ŵanthu ŵake kuti ŵalutilire kuŵa maso.—Mil. 1:7; 1 Pet. 4:7.
TILUTILIRE KUPHARAZGA
15, 16. Chifukwa wuli tikwenera kulimbikira kupharazga?
15 Gulu la Yehova likulutilira kutikumbuska kuti tiŵike mtima withu pakuteŵetera Yehova. Fundo iyi yikutovwira kuti tilimbikirenge kumuteŵetera na kumanya kuti mulimo withu wakupharazga ukwenera kuchitika mwaluŵiro. Sono tikuwona kuti chimanyikwiro icho Yesu wakayowoya chikufiskika kweniso kuti umaliro uli pafupi kwiza. Ntheura tikuwoneseska kuti Yehova waŵe pakwamba mu umoyo withu na kulutilira kupharazga makani ghawemi gha Ufumu.—Mat. 6:33; Mrk. 13:10.
16 Para tikupharazga makani ghawemi, tikovwira ŵanthu kuti ŵazakapone umaliro wa charu cha Satana, uwo uli pafupi chomene. Mu 1945 mukachitika ngozi yakofya chomene. Sitima yinyake yikabira mu nyanja. Ŵanthu ŵanandi ŵakafwa. Kweni mudumbu munyake na mfumu wake ŵakaponoskeka pa ngozi iyi. Mudumbu uyu wakukumbuka ivyo mwanakazi munyake wakachita apo sitima yikabiranga. Mwanakazi uyu wakaliranga kuti: “Mbaya mwe masutukesi yane! Mbaya mwe masutukesi yane! Mbaya majuda ghane! Majuda ghane ghose ghabira na sitima. Nataya katundu wane yose!” Ndipouli, ŵanthu ŵanyake ŵakamanya icho chikaŵa chakuzirwa chomene panyengo iyi, iwo ŵakalimbikira kuponoska ŵanyawo mu sitima. Mazuŵa ghano, umoyo wa ŵanthu uli pa ngozi. Nase tikwenera kulimbikira kupharazga kuti tiponoske ŵanthu mwaluŵiro. Tikwenera kuchita chilichose icho tingakwaniska kuti tovwire ŵanthu pambere umaliro wa charu undize.
17. Chifukwa wuli tikwenera kugomezga kuti umaliro wizenge sonosono?
17 Tili na ukaboni wakukwana wakuti mauchimi gha mu Baibolo ghakufiskika ndiposo kuti umaliro wa charu ichi uli pafupi. Tikulindilira kuti “masengwe khumi” na ‘chikoko’ viwukire Babuloni Mukuru, panji kuti chisopa chautesi. (Uvu. 17:16) Tileke kughanaghana kuti ivi vizamuchitika kunthazi chomene. Kuluwa yayi kuti Chiuta ndiyo wazamupangiska kuti ŵandyali ŵawukire chisopa chautesi ndipo ivi vichitikenge sonosono. (Uvu. 17:17) Charu cha Satana chili pafupi kuparanyika. Ntheura tikwenera kupulikira chenjezgo la Yesu lakuti: ‘Muŵe maso pa mwaŵene kuti mitima yinu yileke kuzotofyeka na kurya mwakujumphizga na kumwa chomene na vyenjezgo vya umoyo, ndipo mwamabuchi, zuŵa lira lizakaŵe lakuchilukizga pa imwe nga ntchipingo.’ (Luka 21:34, 35; Uvu. 16:15) Tiyeni tilutilire kuŵa maso na kulimbikira kupharazga makani ghawemi. Tigomezgenge kuti Yehova wakovwira awo “ŵakumulindilira.”—Yes. 64:4.
18. Kasi nkhani yakulondezgapo yizamuzgora fumbo wuli?
18 Apo tikulindilira umaliro wa charu chiheni ichi, tiyeni tipulikire mazgu gha Yuda, ghakuti: ‘Ŵakutemweka, pakuzengeka pa chipulikano chinu chituŵa nkhanira, na kulomba na mzimu utuŵa, jisungilirani mu chitemwa cha Chiuta, uku mukulindilira chisungusungu cha Fumu yithu Yesu Khristu icho chikulongozgera ku umoyo wamuyirayira.’ (Yuda 20, 21) Kasi tingalongora wuli kuti tikunozgekera umoyo wa mu charu chiphya? Nkhani yakulondezgapo yizamuzgora fumbo ili.
^ ndime. 1 Mauchimi ghanyake ghakuyowoya vya Mesiya ghali pa peji 200 mu buku la Kasi Baibolo Likusambizgaci Comenecomene?


text:
Mwaŵana, Khozgani Chipulikano Chinu Mwaŵana, Khozgani Chipulikano Chinu
‘Chipulikano . . . mbukaboni wakukhorweska wa vinthu vyenecho ivyo ni vyambura kuwoneka.’—HEB. 11:1.
SUMU: 41, 69
1, 2. Kasi ŵawukirano ŵanandi ŵakusangana na masuzgo wuli, ndipo ŵangachita wuli kuti ŵamarane nagho?
MAZUŴA ghano, ŵanthu ŵanandi ŵakugomezga yayi Baibolo kweniso kuti kuli Chiuta. Ŵanyake ŵakugomezga yayi kuti vinthu vikachita kulengeka na Chiuta. Mwachiyelezgero, mudumbu munyake muwukirano wa ku Britain wakati munyake wa ku sukulu wakamuphalira kuti: “Para ukugomezga kuti kuli Chiuta, ukumanya yayi icho ukuchita.” Mubali munyake wa ku Germany wakati: “Ŵasambizgi ŵane ŵakuti Baibolo likuteta kuti vinthu vikachita kulengeka. Iwo ŵakusambizga kuti vinthu vili kuchita kusintha. Ntheura ŵana ŵa sukulu ŵakugomezga kuti vinthu vikachita kusintha nadi kufuma ku vinthu vinyake.” Mudumbu munyake muwukirano wa ku France wakati: “Ŵasambizgi ŵithu ŵakuzizwa chomene kuti ŵana ŵa sukulu ŵanyake ŵachali kugomezga Baibolo.”
2 Ŵanthu ŵanandi ŵakugomezga yayi kuti vinthu vikachita kulengeka, kweni ŵakuti vikachita kusintha kufuma ku vinthu vinyake. Kasi imwe nga muteŵeti wa Yehova, vikumusuzgani kukana chisambizgo chautesi ichi? Para vikumusuzgani, manyani kuti pali vinthu ivyo mungachita kuti mukhozge chipulikano chinu na kulutilira kuŵa na chipulikano chankhongono. Chimoza mwa vinthu ivi, nkhugwiliskira ntchito nkhongono yinu ya kaghanaghaniro iyo ‘yimusungiliraninge.’ Nkhongono yakaghanaghaniro yimuvikiliraninge kuti muleke kugomezga vinthu vyautesi ivyo ŵanthu ŵakuyowoya ivyo vingananga chipulikano chinu.—Ŵazgani Zintharika 2:10-12.
3. Kasi mu nkhani iyi tidumbiskanenge vichi?
3 Munthu wakuŵa na chipulikano chanadi para wamumanya makora Chiuta. (1 Tim. 2:4) Ntheura para mukuŵazga Mazgu gha Chiuta na kuŵerenga mabuku ghakulongosora Baibolo, lekani kuŵazga mwakuchimbilira. Mukwenera kughanaghanirapo pa ivyo mukuŵazga kuti ‘mumanye ng’anamuro lake.’ (Mat. 13:23) Mu nkhani iyi, tidumbiskanenge ivyo ŵana ŵangachita kuti ŵakhozge chipulikano chawo mwa Chiuta, Mlengi wa vinthu vyose. Kweniso ivyo ŵangachita kuti ŵalutilire kugomezga Baibolo ilo lili na “ukaboni wakukhorweska.”—Heb. 11:1.
UMO MUNGAKHOZGERA CHIPULIKANO CHINU
4. Chifukwa wuli waliyose wakwenera kuŵa na chipulikano pa ivyo wakugomezga, ndipo wakwenera kuchita vichi kuti wasange unenesko?
4 Ŵanthu ŵanandi ŵakugomezga kuti vinthu vikachita kusintha chifukwa ndivyo ŵasayansi ŵakusambizga, ndipo ŵakugomezga yayi kuti kuli Chiuta. Iwo ŵakuti munthu uyo wakugomezga kuti kuli Chiuta, wakuchita nthena chifukwa wali waka na chipulikano. Kweni manyani kuti munthu wakwenera kuŵa na chipulikano kwali wakugomezga kuti Chiuta ndiyo wakalenga vinthu panji wakugomezga kuti vinthu vikachita kusintha kufuma ku vinyake. Chifukwa wuli tikuyowoya nthena? Chifukwa palije munthu uyo wali kuwonapo Chiuta panji kuwona vinthu vikulengeka. (Yoh. 1:18) Kweniso palije munthu waliyose nanga ngwasayansi uyo wali kuwonapo chamoyo chikusintha kufuma ku chamoyo chinyake. Mwachiyelezgero, palije munthu uyo wali kuwonapo mtondoli ukusintha kuzgoka munkhwere, nesi munkhwere kuzgoka munthu. (Yobu 38:1, 4) Ntheura waliyose wakwenera kusanda vinthu na kugwiliskira ntchito nkhongono yake yakaghanaghaniro kuti wasange unenesko. Pakuyowoya za ivyo Chiuta wali kulenga, mpositole Paulosi wakalemba kuti: “Kwambira apo Chiuta wakalengera charu, makhaliro ghake ghambura kuwoneka, agho ni nkhongono yake yamuyirayira na Uchiuta wake, ghakuwoneka makora chomene chifukwa ghakumanyikwa kwizira mu vinthu ivyo wali kulenga. Ntheura ŵanthu ŵalije pakugwenthera.”—Rom. 1:20.
5. Kasi gulu latipa vichi kuti vitovwire kugwiliskira ntchito makora nkhongono yithu yakughanaghana?
5 Mazgu ghakuti ‘kumanya’ ghakung’anamura kusanga ukaboni wa chinthu chinyake uwo nyengo zinyake ungawoneka mwaluŵiro yayi panji ukusangika bweka yayi. (Heb. 11:3) Ntheura ŵanthu awo ŵakukhumba kumanya chinthu chinyake, ŵakugwiliskira ntchito ivyo ŵakuwona na kupulika pera yayi. Kweni ŵakugwiliskiraso ntchito maghanoghano ghawo kuti ŵachimanye makora chinthu icho. Gulu la Yehova latipa vinthu vinandi ivyo vikutovwira pakupenjerezga nkhani kuti timanye vinandi. Vinthu ivi vingatovwira kuti tiŵe na maso gha chipulikano na ‘kuwona’ Mlengi withu. (Heb. 11:27) Vinyake mwa vinthu ivi ni vidiyo yakuti The Wonders of Creation Reveal God’s Glory, burosha lakuti Was Life Created? na The Origin of Life—Five Questions Worth Asking, na buku lakuti Is There a Creator Who Cares About You? Kweniso magazini ghithu ghakuŵa na fundo izo zingatovwira para tikukhumba kumanya vinandi. Mwachiyelezgero, magazini ya Wukani! yikuŵa na nkhani izo zikulongosora umo ŵasayansi na ŵanthu ŵanyake ŵakasinthira ivyo ŵakagomezganga na kwamba kugomezga kuti Chiuta waliko. Kweniso nkhani zakuti “Kasi Vikaŵako Vyekha?” zikulongosora vinthu vyakuzizika ivyo Yehova wali kulenga. Nakuti ŵasayansi ŵanyake ŵakuyezga kupanga vinthu vyakuyana na ivyo Yehova wali kulenga.
6. Kasi kuŵazga mabuku ghithu kungamovwirani wuli, ndipo imwe pamwekha ghamovwirani wuli?
6 Pakuyowoya za maburosha agho tazunura mu ndime 5, munyamata munyake muwukirano wa vyaka 19 wa ku United States wakati: “Naŵerenga maburosha agha kwa nyengo yitali ndipo ghanovwira chomene.” Mudumbu munyake wa ku France wakalemba kuti: “Nkhani za mutu wakuti ‘Kasi Vikaŵako Vyekha?’ zikulongora kuti Yehova wali kulenga vinthu vyakuzizika chomene. Nakuti ŵasayansi ŵakuyezga kupanga vinthu kuyana na ivyo Yehova wali kupanga, kweni ŵakutondeka kuti ŵapange ndendende nga umo viliri.” Mbumba yinyake ya ku South Africa, iyo yili na mwana wa vyaka 15, yikati: “Para Wukani! yafuma waka, mwana withu wakwamba kuŵazga nkhani ya mutu wakuti, ‘Kuchezga na . . . ’ Kasi imwe mukutemwa kuŵazga nkhani wuli? Kasi mukuŵikapo mtima kuti muŵazge nkhani zose izo zikulembeka mu mabuku ghithu? Nkhani izi zingamovwirani kuti chipulikano chinu chiŵe chakukhora na kuleka kuyegheka na visambizgo vyautesi.—Yer. 17:5-8.
GOMEZGANI BAIBOLO
7. Chifukwa wuli Yehova wakukhumba kuti tigwiliskirenge ntchito nkhongono yithu yakughanaghana?
7 Kasi nkhwananga kufumba mafumbo ghakukhwaskana na Baibolo? Yayi. Yehova wakukhumba kuti tigwiliskirenge ntchito ‘nkhongono yithu yakughanaghana’ kuti timanye unenesko. Iyo wakukhumba kuti tigomezgenge waka vinthu chifukwa chakuti ndivyo ŵanyake ŵakugomezga yayi. Ntheura nyengo zose mugwiliskirenge ntchito nkhongono yinu yakughanaghana apo mukusambira unenesko. Chipulikano chanadi chikujintha pa kumanya makora unenesko. (Ŵazgani Ŵaroma 12:1, 2; 1 Timote 2:4.) Nthowa yimoza iyo yingamovwirani kuti mumanye makora unenesko, nkhuŵa na ndondomeko yiwemi yakusambira Baibolo na mabuku ghakulongosora Baibolo.
8, 9. (a) Kasi ŵanyake ŵakuchita wuli kuti ŵapulikiske makora ivyo ŵakuŵazga? (b) Kasi ŵanyake ŵasanga chandulo wuli chifukwa cha kughanaghanirapo ivyo ŵakusambira?
8 Ŵabali na ŵadumbu ŵanyake ŵakupatura nyengo kuti ŵasande mauchimi, mdauko wa Baibolo, kweniso maukaboni agho ghakulongora kuti Baibolo likuneneska pa nkhani ya sayansi. Uchimi unyake wakukondweska chomene ni uwo ukusangika pa Genizesi 3:15. Uchimi uwu ukuyowoya za fundo yikuru ya Baibolo. Fundo iyi njakuti Ufumu wa Chiuta uzamuthuwuska mazaza gha Yehova na kutuŵiska zina lake. Vesi ili likuyowoyaso umo Yehova wazamumazgira masuzgo agho tikukumana nagho chifukwa cha kugaluka kwa Adamu na Eva. Kasi imwe mungachita wuli kuti mupulikiske makora lemba la Genizesi 3:15? Mukwenera kusanda mdauko na kuwona ivyo Yehova wachita kuti wafiske uchimi wa mu lemba ili. Mungalemba mavesi agho ghakulongora umo pachoko na pachoko Yehova wakawovwilira ŵanthu ŵanyake kupulikiska uchimi uwu na umo wazamufiskira. Ntheura muwonenge kuti malemba ghose ghakukolerana, ndipo mukhorwenge kuti awo ŵakalemba Baibolo, ‘ŵakalongozgeka na mzimu utuŵa.’—2 Pet. 1:21.
9 Mubali munyake wa ku Germany wakalemba kuti: “Nkhani yakuti Ufumu wa Chiuta uzamutuŵiska zina la Yehova, yikuzunulika kanandi waka mu Baibolo. Ivi vili nthena nangauli Baibolo likalembeka na ŵanthu ŵakukwana 40. Ŵanandi mwa ŵalembi aŵa, ŵakamanyananga yayi chifukwa ŵakaŵako pa nyengo zakupambana.” Mudumbu munyake wa ku Australia wakakondwa chomene na nkhani iyo wakaŵazga mu Gongwe la Mulinda lakusambira pa mpingo la Disembala 15, 2013. Nkhani iyi yikayowoyanga za ng’anamuro la Paska. Chiphikiro ichi chikukolerana chomene na uchimi wa pa Genizesi 3:15, kweniso kwiza kwa Mesiya. Mudumbu uyu wakati: “Nkhani iyi yikanijura ku maso ndipo nkhamba kuwona kuti Yehova ngwamaseŵera yayi. Vikanikondweska chomene kuwona ndondomeko iyo Yehova wakapanga kuti wafiske uchimi wa pa Genizesi 3:15. Yehova wakaphalira Ŵaisrayeli kuti ŵachitenge Paska ilo likalongorangaso kuti Chiuta wazamuwombora ŵanthu kwizira mwa Yesu. Apo nkhaŵazganga nkhani iyi, nkhalekezganga dankha kuŵazga na kughanaghanira kuzirwa kwa chiphikiro cha Paska.” Chifukwa wuli mudumbu uyu wakayowoya mazgu agha? Wakaghanaghanirapo pa ivyo wakaŵazga na “kumanya ng’anamuro lake.” Ivi vikamovwira kuti walutilire kukhozga chipulikano chake na kusendelera kwa Yehova.—Mat. 13:23.
10. Kasi ivyo ŵalembi ŵa Baibolo ŵakalemba vikukhozga wuli chipulikano chithu?
10 Chinyake icho chingakhozga chipulikano chinu, nkhughanaghanira za chikanga na kugomezgeka kwa ŵanalume awo ŵakalemba Baibolo. Ŵanthu ŵanandi awo ŵakulemba mabuku, ŵakulumba chomene ŵalongozgi na maboma ghawo. Kweni ntchimi za Yehova zikayowoyanga unenesko nyengo zose. Ntchimi izi zikabisanga yayi maubudi gha ŵanthu ŵa mtundu wawo na mathemba ghawo. (2 Mid. 16:9, 10; 24:18-22) Kweniso zikalemba maubudi ghawo na gha ŵateŵeti ŵanyake ŵa Chiuta. (2 Sam. 12:1-14; Mrk. 14:50) Mubali munyake muwukirano wa ku Britain wakalemba kuti: “Mbanthu ŵachoko chomene awo ŵangayowoya unenesko wanthena uwu. Lekani tikukhorwa kuti Baibolo likuneneska ndipo ndakufuma nadi kwa Yehova.”
11. Chifukwa wuli ntchiwemi kulondezga fundo za mu Baibolo?
11 Ŵanthu ŵanandi ŵakukhorwa kuti Baibolo ni buku lakufuma kwa Chiuta chifukwa lili na ulongozgi uwemi chomene. (Ŵazgani Salimo 19:7-11.) Mudumbu munyake muwukirano wa ku Japan wakalemba kuti: “Mbumba yakwithu yikaŵanga yakukondwa para waliyose wakulondezga ivyo wakusambira mu Baibolo. Nakuti tose tikaŵanga pa mtende ndipo tikakolerananga na kutemwana chomene.” Fundo za mu Baibolo zikutovwira kuti tisopenge Yehova pera na kukana kusopa vikozgo ivyo ŵanthu ŵanandi ŵakusopa. (Sal. 115:3-8) Kasi chisambizgo chakuti kulije Chiuta, chikukhwaska wuli ŵanthu? Chisambizgo ichi chikupangiska kuti ŵanthu ŵasopenge vinthu ivyo vili kuchita kulengeka m’malo mwa kusopa Yehova. Ŵanthu awo ŵakugomezga kuti Chiuta kulije, ŵakuti waliyose wakwenera kuchita ivyo vingazakamovwira machero. Ndipouli, ivyo ŵakugomezga vikovwira nadi yayi ŵanthu kuti ŵaŵe na chilindizga chiwemi cha munthazi.—Sal. 146:3, 4.
PHALIRANI ŴANYINU IVYO MUKUGOMEZGA
12, 13. Kasi mungadumbiskana wuli mwaluso na ŵanyinu ŵa ku sukulu, ŵasambizgi na ŵanji nkhani zakukhwaskana na chilengiwa kweniso Baibolo?
12 Kasi mungachita wuli kuti muyowoyenge mwaluso para mukudumbiskana na ŵanyinu vya chilengiwa kweniso Baibolo? Chakwamba, lekani kughanaghana kuti mukumanya kale ivyo ŵanyinu ŵakugomezga. Ŵanthu ŵanyake ŵakuti vinthu vikachita kusintha kufuma ku vinyake, kweni nipera ŵakugomezga kuti Chiuta waliko. Iwo ŵakughanaghana kuti Chiuta wali kulenga vyamoyo mwakuchita kuvisintha kufuma ku vinyake. Ŵanyake ŵakuti ŵakugomezga kuti vinthu vikachita kusintha chifukwa ndivyo ŵakusambira ku sukulu. Ŵanyakeso ŵali kuleka kugomezga Chiuta chifukwa ŵali kukhuŵara na ivyo vikuchitika mu visopa vyawo. Ntheura para mukudumbiskana na ŵanyinu pa nkhani ya umo vinthu vikalengekera, ntchiwemi kuŵafumba dankha mafumbo na kumanya ivyo ŵakugomezga. Usange nyengo zose mukudumbiskana nawo mwaluso na kutegherezga ivyo ŵakuyowoya, nawo ŵategherezgenge ivyo mukuŵaphalira.—Tito 3:2
13 Para munthu munyake wakuti Chiuta kulije, mungachita makora kumupempha kuti walongosore ivyo iyo wakugomezga. Mungamufumba kuti: ‘Kasi mukughanaghana kuti vyamoyo vikaŵako wuli kwambura Mlengi?’ Selo lililose likwenera kwandana na kupangaso maselo ghanyake kuti lilutilire kuŵako. Nkhwantha yinyake ya sayansi yikati: “Kuti selo landane, pakukhumbikwira (1) kachikumba kakuvikilira, (2) nkhongono, (3) majini agho ghakunyamura uthenga, kweniso (4) nkhongono yakuthandazga uthenga uwo ukaŵa mu selo lakwamba. Kaselo nkhanthu kachoko kweni kali kupangika mwakuzizika chomene.”
14. Kasi mungachita wuli para mundanozgekere kudumbiskana na ŵanyinu umo vinthu vikalengekera?
14 Usange nyengo zinyake mukuwona kuti mundanozgeke kudumbiskana na ŵanyinu nkhani ya umo vinthu vikalengekera, mungayowoya waka fundo iyo Paulosi wakayowoya. Paulosi wakalemba kuti: “Nyumba yiliyose yikuzengeka na munthu, kweni uyo wakazenga vinthu vyose ni Chiuta.” (Heb. 3:4) Ivyo Paulosi wakayowoya pa lemba ili, ni vyakovwira chomene para tikudumbiskana na ŵanji. Nadi, vinthu vyose ivyo tikuviwona vikalengeka na munthu munyake wamahara chomene, uyo ni Chiuta. Kweniso mungagwiliskira ntchito buku lakwenelera para mukudumbiskana na ŵanyinu. Mudumbu munyake wakagwiliskira ntchito maburosha agho ghazunulika mu ndime 5 pakudumbiskana na munyamata munyake uyo wakagomezganga kuti Chiuta kulije ndipo wakagomezganga kuti vinthu vikachita kusintha kufuma ku vinyake. Pakati pajumpha masabata ghachoko waka, munyamata uyu wakasintha maghanoghano ghake, ndipo wakati: “Pasono nkhugomezga kuti Chiuta waliko.” Wakamba kusambira Baibolo ndipo pasono ni Kaboni wa Yehova.
15, 16. Kasi mungachita wuli kuti mufike pa mtima ŵanthu para mukuŵapharazgira, ndipo mukwenera kuŵa na chilato wuli?
15 Mungagwiliskiraso ntchito mafumbo kuti movwire munthu uyo wakugomezga yayi Baibolo. Manyani dankha ivyo wakugomezga kweniso nkhani izo zingamukondweska. (Zinth. 18:13) Usange wakutemwa sayansi, wangakondwa chomene para mungamulongosolera maukaboni ghakuti Baibolo likuneneska pa nkhani za sayansi. Ŵanthu ŵanyake ŵangakondwa para mungaŵalongora viyelezgero vya mu Baibolo ivyo vikulongora kuti Baibolo lili na mauchimi kweniso mdauko waunenesko. Ŵanji mungaŵalongora fundo zakovwira izo Yesu wakayowoya pa Upharazgi wa pa Phiri.
16 Nyengo zose muŵenge na chilato chakovwira ŵanthu na kuŵafika pa mtima, m’malo mwa kugazgana waka. Ntheura mukwenera kutegherezga para ŵanyinu ŵakulongosora. Mukwenera kufumba mafumbo mwaluso na kulongosora ivyo mukugomezga mwakujiyuyura kweniso mwantchindi, chomenechomene para mukudumbiskana na ŵanthu awo mbalara. Ntheura nawo ŵazamumutegherezgani na kuchindika chomene ivyo mukuyowoya. Kweniso ŵawonenge kuti mwaŵapa maukaboni ghakukhorweska gha ivyo mukugomezga. Kweni ŵawukirano ŵanandi ŵakuchita yayi ivi para ŵakudumbiskana na ŵanji. Manyani kuti ni mafumbo ghose yayi agho mukwenera kuzgora chifukwa ŵanyake ŵakukhumba kumuyezgani na kumusekani waka.—Zinth. 26:4.
TORANI UNENESKO KUŴA WINU
17, 18. (a) Kasi mungachita wuli kuti mutore unenesko kuŵa winu na winu? (b) Kasi nkhani yakulondezgapo yizamuzgora fumbo wuli?
17 Munthu wakuŵa na chipulikano chakukhora para wamanya waka visambizgo vyakwambilira vya mu Baibolo yayi. Ntheura ŵikanipo mtima kuti mupulikiske makora Baibolo nga umo wakuchitira munthu uyo wakupenja usambazi wakubisika. (Zinth. 2:3-6) Pali vinthu vinandi ivyo vingamovwirani pakupenja usambazi wakubisika wa mu Baibolo. Vinyake mwa vinthu ivi ni Watchtower Library ya pa DVD, LAYIBULARE YA PA INTANETI ya Watchtower, Watch Tower Publications Index, kweniso Buku Lakupenjera Nkhani la Ŵakaboni ŵa Yehova. Mungachitaso makora kuŵa na chilato cha kuŵerenga Baibolo lose kwa chaka chimoza. Chipulikano chithu chikukhora chomene para nyengo zose tikuŵazga Baibolo. Mulaŵiliri wa dera munyake wakukumbukira ivyo vikachitika apo wakaŵa muwukirano. Iyo wakati: “Chifukwa chakuti nkhamalizga kuŵazga Baibolo lose, vikanovwira kugomezga kuti Baibolo ni Mazgu gha Chiuta nadi. Vikanovwiraso kuti nipulikiske nkhani zinyake mu Baibolo izo nkhamba kuzisambira nichali mwana muchoko. Kuchita nthena kukanovwira kuti nikure mwauzimu.”
18 Ŵapapi muli na udindo ukuru wakovwira ŵana winu kukura mwauzimu. Kasi mungawovwira wuli ŵana ŵinu kulutilira kukhozga chipulikano chawo? Nkhani ya kulondezgapo yizamuzgora fumbo ili.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
9 Ntheura phangano lakwamba likaŵa na malango gha uteŵeti wakupatulika na malo ghake ghatuŵa+ pano pasi.
2 Chifukwa pakanozgeka chipinda chakwamba cha chihema, umo mukaŵa chakuŵikapo nyali+ kweniso thebulu na vingwa vyakulongora,+ ndipo chikachemekanga “Malo Ghatuŵa.”+
3 Kweni kuseri kwa katani yachiŵiri+ kukaŵa chipinda cha chihema chakuchemeka “Malo Ghatuŵa Chomene.”+
4 Umu mukaŵa jonjo lagolide+ na likasa la phangano+ ilo ŵakalimata golide zingilizge.+ Mu likasa mukaŵa ndodo ya Aroni iyo yikasunda,+ malibwe ghapapati+ gha phangano, na chiŵiya chagolide icho mukaŵa mana.+
5 Ndipo pachanya pa likasa pakaŵa ŵakerubi ŵauchindami awo ŵakasikizga chibenekelero chakuphepiskirapo.+ Kweni sono ni nyengo yakulongosora vinthu ivi yayi.
6 Vinthu ivi vikati vyanozgeka mu nthowa iyi, nyengo zose ŵasembe ŵakanjiranga mu chipinda chakwamba cha chihema kukachita mauteŵeti ghakupatulika.+
7 Kweni mu chipinda chachiŵiri, wasembe mukuru pera ndiyo wakanjirangamo kamoza pa chaka.+ Pakunjira wakanyamuranga ndopa,+ izo wakajipelekeranga yekha+ ndiposo chifukwa cha zakwananga za ŵanthu+ izo ŵakachita kwambura kumanya.
8 Ntheura mzimu utuŵa ukulongora makora kuti nthowa yakunjilira mu malo ghatuŵa yikaŵa kuti yindawoneke apo chihema chakwamba chikaŵapo.+
9 Chihema ichi ntchakuwonerapo cha nyengo iyi,+ ndipo vyawanangwa na zisembe vichali kupelekeka kuyana na ndondomeko iyi.+ Kweni vinthu ivi vikutondeka kovwira munthu uyo wakuchita uteŵeti wakupatulika kuŵa na njuŵi yakufikapo.+
10 Vikukhwaskana waka na vyakurya, vyakumwa na tumalango twakupambanapambana twakusukira vinthu.+ Agho ni malango gha thupi,+ ndipo ghakaŵikika m’paka pa nyengo yakutemeka yakunyoloskera vinthu.
11 Kweni apo Khristu wakiza pakuŵa wasembe mukuru wa vinthu viwemi ivyo vyachitika, wakanjira mu chihema chikuru chomene na chakufikapo, chambura kupangika na mawoko, ndiko kuti, cha chilengiwa ichi yayi.
12 Wakanjira mu malo ghatuŵa na ndopa za mbuzi na tung’ombe twanalume yayi, kweni na ndopa zake.+ Wakanjira kamoza pera na kutiwombora kwamuyirayira.+
13 Pakuti usange ndopa za mbuzi na ng’ombe zanalume+ na vyoto vya kang’ombe kanakazi vyamijika pa ŵakufipirwa, vikuŵatoweska ndipo ŵakuŵa ŵakutowa mu thupi,+
14 kuli wuli ndopa za Khristu+ uyo wakajipeleka yekha wambura kalema kwa Chiuta kwizira mu mzimu wamuyirayira? Ndopa zake zitozgenge njuŵi zithu ku milimo yakufwa+ mwakuti tichitenge uteŵeti wakupatulika kwa Chiuta wamoyo.+
15 Ntheura lekani iyo ni muphemaniski wa phangano liphya.+ Wakazgoka muphemaniski mwakuti awo ŵali kuchemeka ŵapokere layizgo la chiharo chamuyirayira.+ Vyose ivi vyaŵa vyamachitiko chifukwa cha nyifwa yake, iyo yikaŵawombora+ ku kwananga pasi pa phangano lakale.
16 Pakuti apo pali phangano, pakwenera kuchitika nyifwa ya munthu uyo wakuchita phangano.
17 Chifukwa phangano likuŵa lakukhora usange pachitika nyifwa, pakuti lilije nkhongono nyengo yose iyo munthu uyo wakuchita phangano ngwamoyo.
18 Ntheura pera, phangano lakale likambika kwambura ndopa yayi.
19 Apo Mozesi wakaphaliranga ŵanthu dango lililose ilo likaŵa mu malango, wakatoranga ndopa za tung’ombe twanalume na za mbuzi pamoza na maji na weya uswesi kweniso hisopu, ndipo wakamijiranga pa buku na pa ŵanthu wose,
20 na kuyowoya kuti: “Izi ni ndopa za phangano ilo Chiuta wamuphalirani kuti mulisunge.”+
21 Ndipo wakamijirangaso ndopa pa chihema na viŵiya vyose vya uteŵeti wakupatulika.+
22 Kuyana na Dango, pafupifupi vinthu vyose vikutozgeka na ndopa,+ ndipo kwambura kuti ndopa zathiskika chigowokero palije.+
23 Ntheura, chikaŵa chakwenelera kuti vyakuwonerapo vyenecho+ vya vinthu ivyo vili kuchanya vitozgeke na vinthu ivi,+ kweni vinthu vyakuchanya vitozgeke na sembe ziwemi chomene.
24 Chifukwa Khristu wakanjira mu malo ghatuŵa ghakupangika na mawoko yayi,+ agho ghakukozgana na ghanadi,+ kweni wakanjira kuchanya kwenecho,+ kuti sono wakawonekere pamaso pa Chiuta chifukwa cha ise.+
25 Pakuti wakajipeleka yekha kanandi waka yayi, nga umo wasembe mukuru wakanjiliranga mu malo ghatuŵa chaka chilichose+ na ndopa za nyama.
26 Viŵenge nthena, mphanyi wakasuzgika kanandi waka kufuma apo charu chikambira. Kweni sono wajivumbura kamoza pera paumaliro wa nyengo izi kuti wawuskeko kwananga kwizira mu sembe yake. +
27 Ndipo nga umo ŵanthu ŵakulindilira kufwa kamoza pera, pamanyuma ŵapokere cheruzgo,
28 ntheura Khristu nayo wakapelekeka kamoza pera kuyegha zakwananga za ŵanandi.+ Ndipo nyengo yachiŵiri iyo wazamuwoneka, wazamuwuskapo kwananga yayi, kweni wazamuwoneka ku awo ŵakumupenja na mtima wose kuti waŵaponoske.+
Tumizgani
Tumizgani
Ŵahebere 9
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=58&Chapter=9&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D58%26Chapter%3D9%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
UTEŴETI NA UMOYO WACHIKHRISTU–KABUKU KA MAUNGANO NOVEMBER 2016
Umo Mungapharazgira
Umo mungapharazgira na magazini gha Gongwe la Mulinda kweniso umo mungalongosolera unenesko wa mu Baibolo wakuyowoya vya mauchimi agho ghakufiskika sono. Pakutolera masachizgo agha, namwe lembani masachizgo ghinu gha umo mungapharazgira.
MAZGU GHA CHIUTA MBUSAMBAZI
Baibolo Likulongosora Umo Mwanakazi Muwemi Wakuŵira
Kasi Yehova wakukhumba kuti mudumbu wakutengwa waŵenge na makhaliro wuli?
UMOYO WACHIKHRISTU
“Mfumu Wake Wakumanyikwa mu Vipata vya Msumba”
Mwanakazi muwemi wakukondweska mfumu wake.
MAZGU GHA CHIUTA MBUSAMBAZI
Kondwani na Ntchito Yose Iyo Mukuchita
Tingakondwa na ntchito usange tikuyiwona mwakwenelera.
UMOYO WACHIKHRISTU
Umo Tingachitira Pakupharazga na Buku la Kasi Baibolo Likutisambizga Vichi?
Kasi tingagwiliskira wuli ntchito vigaŵa vyapadera vya buku la Baibolo Likutisambizga Vichi pakuchitiska sambiro la Baibolo?
MAZGU GHA CHIUTA MBUSAMBAZI
“Kumbuka Mlengi Wako Mukuru mu Mazuŵa gha Uwukirano Wako”
Lemba la Mupharazgi 12 likutichiska kuti tisangirepo mwaŵi pa uwukirano wa kuchitira vinandi.
UMOYO WACHIKHRISTU
Ŵawukirano, Lekani Kuchedwa Kunjira pa “Mulyango Ukuru”
Kasi namwe mungaŵa na vilato vyauzimu nga nkhuchita uteŵeti wanyengozose?
MAZGU GHA CHIUTA MBUSAMBAZI
Tingasambirako Vinandi kwa Msungwana Mushulamu
Kasi ntchivichi chikapangiska msungwana Mushulamu kuŵa chiyelezgero chiwemi ku ŵanthu ŵa Yehova?


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kulomba wovwiri
-
“Ndimwe mukatiponoska” (7)
-
Nga ni “mberere izo zikwenera kukomeka” (22)
-
“Wukani pakuŵa movwiri withu!” (26)
Kwa wakulongozga sumu. Salimo la ŵana ŵa Kora.+ Masikilu.
44 A Chiuta, tapulika na makutu ghithu,
Ŵasekuru ŵithu ŵali kutiphalira,+
Milimo iyo mukachita mu mazuŵa ghawo,
Mu mazuŵa ghakale chomene.
2 Mukachimbizga mitundu na woko linu,+
Mukaŵakhazika ŵasekuru ŵithu mwenemura.+
Mukathereska mitundu na kuyifumiskamo.+
3 Ŵakapoka charu na lupanga lwawo chara,+
Ŵakatonda na woko lawo chara.+
Kweni ntchifukwa cha woko linu lamalyero, mkono+ winu, na ungweru wa chisko chinu,
Chifukwa mukakondwa nawo.+
4 A Chiuta, ndimwe Themba lane.+
Langurani kuti Yakhobe watonde.
5 Na nkhongono zinu tiwiskenge ŵalwani ŵithu.+
Mu zina linu tiŵadyakirenge pasi awo ŵakutiwukira.+
6 Pakuti nkhuthemba uta wane chara,
Ndipo lupanga lwane lunganiponoska yayi.+
7 Ndimwe mukatiponoska ku ŵalwani ŵithu,+
Mukaŵalengeska awo ŵakutitinkha.
8 Nyengo zose tipelekenge malumbo kwa Chiuta,
Ndipo tiwongenge zina linu muyirayira. (Selah)
9 Kweni sono mwatitaya na kutikhozga soni,
Mukuluta nase chara ku nkhondo.
10 Mwazomerezga ŵalwani ŵithu kutichimbizga.+
Awo ŵakutitinkha ŵakuyora chilichose icho ŵakhumba.
11 Mwatipeleka kuti tiryeke nga ni mberere.
Mwatimbininiskira mu ŵamitundu.+
12 Mukuguliska ŵanthu ŵinu kwawaka,+
Mukusangapo chandulo chara pakuŵaguliska.
13 Mukutizgora chinthu icho ŵazengezgani ŵithu ŵakuchiyowoyera msinjiro,
Wose awo ŵatizingilizga ŵakutigoska na kutihoya.
14 Mukutizgora chinthu icho ŵamitundu ŵakuchinyoza,+
Taŵa chinthu icho ŵanthu ŵakupukunyirapo mitu.
15 Zuŵa lose nkhulengeskeka,
Ndipo soni zikunikora,
16 Pakupulika misinjiro yawo na vitusi,
Chifukwa cha mulwani withu uyo wakutiwezgera nduzga.
17 Vyose ivi vyatiwira, kweni ise tindamuluwani,
Ndipo tindaswe phangano linu.+
18 Mtima withu undapatuke,
Malundi ghithu ghandapuluke mu nthowa yinu.
19 Kweni mwatitekenyulira uko ŵakambwe ŵakukhala,
Mwatibenekelera na mfwiri wa bii.
20 Usange taluwa zina la Chiuta withu
Panji usange tikutumphuskira mawoko ghithu kwa chiuta wachilendo mu lurombo,
21 Asi Chiuta wavibowozgenge?
Iyo wakumanya vinthu vyakubisika vya mu mtima.+
22 Pakuti tikukomeka zuŵa lose chifukwa cha imwe.
Tili nga ni mberere izo zikwenera kukomeka.+
23 Jiwuskani, A Yehova. Chifukwa wuli muchali kugona?+
Wukani! Mungatitayanga muyirayira chara.+
24 Mukubisirachi chisko chinu?
Mukuluwirachi visuzgo vithu na kuyuzgika kwithu?
25 Pakuti taponyeka pa fuvu.
Mathupi ghithu ghakunyekezgekera pasi.+
26 Wukani pakuŵa movwiri withu!+
Tithaskani chifukwa cha lusungu lwinu.+
Tumizgani
Tumizgani
Masalimo 44
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=19&Chapter=44&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D19%26Chapter%3D44%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Ŵasiriya ŵarwa nkhondo na Ahabu (1-12)
-
Ahabu wathereska Ŵasiriya (13-34)
-
Uchimi wakwimikana na Ahabu (35-43)
20 Beni-hadadi+ themba la Siriya+ wakawunganya ŵankhondo ŵake wose pamoza na mathemba ghanyake 32 na mahachi ghawo na magileta. Wakakwera na kuzingilizga+ Samariya,+ ŵakarwa nayo.
2 Wakatuma mathenga kwa Ahabu+ themba la Israyeli ku msumba. Wakati kwa iyo: “Beni-hadadi wakuti:
3 ‘Siliva lako na golide lako ndane. Ŵawoli ŵako ŵakutowa chomene na ŵana ŵako nawo mbane.’”
4 Themba la Israyeli likati: “Kuyana na mazgu ghinu, fumu yane themba, ine nili winu pamoza na vyose ivyo nili navyo.”+
5 Mathenga ghara ghakizaso, ghakati: “Beni-hadadi wakuti: ‘Nkhakutumira uthenga uwu: “Siliva lako na golide lako, ŵawoli ŵako na ŵana ŵako unipenge.”
6 Kweni namachero kuzakafika nyengo yanthena iyi nitumenge ŵateŵeti ŵane kwa iwe, ndipo ŵazamusecha mu nyumba yako na nyumba za ŵateŵeti ŵako. Vinthu vyako vyose vyakuzirwa ŵazamutora na kuluta navyo.’”
7 Penepapo themba la Israyeli likachema ŵalara wose ŵa charu, likati: “Laŵiskani, wonani umo munthu uyu wakukhumbira kwiza na soka. Pakuti wakakhumbanga kuti nimupe ŵawoli ŵane, ŵana ŵane, siliva lane, na golide lane, ndipo ine nkhamukanira yayi.”
8 Ŵalara wose na ŵanthu wose ŵakati: “Mungapulikiranga yayi, mungazomerezganga chara.”
9 Ntheura iyo wakati ku mathenga gha Beni-hadadi: “Mukaphalire fumu yane themba kuti: ‘Vyose ivyo mukukhumba kwa ine muteŵeti winu nichitenge. Kweni ichi pera ningachita chara.’” Mathenga ghara ghakaluta na kumuwezgera mazgu Beni-hadadi.
10 Sono Beni-hadadi wakamutumira uthenga wakuti: “Ŵachiuta ŵachite nane ntheura na kusazgirapo usange mu Samariya muli fuvu lakukwana kupeleka chikufi chimoza kwa waliyose wa ŵanthu awo ŵakunilondezga.”
11 Themba la Israyeli likati: “Mukamuphalire kuti: ‘Uyo wakuvwara vyankhondo vyake waleke kujithumbwa nga ni uyo wakuvivura.’”+
12 Beni-hadadi wakati wapulika waka zgoro ili, apo iyo na mathemba ŵakamwanga mu mahema ghawo, nyengo yeneyiyo wakati ku ŵateŵeti ŵake: “Nozgekani kuti tikawukire.” Ntheura ŵakanozgeka kukawukira msumba.
13 Kweni ntchimi yikiza kwa Ahabu+ themba la Israyeli, yikati: “Yehova wakuti: ‘Kasi wawuwona mzinda wose uwu? Wona, nkhuwupeleka mu woko lako muhanya uno, ndipo iwe umanyenge kuti ine ndine Yehova.’”+
14 Ahabu wakafumba kuti: “Vichitikenge na njani?” Ntchimi yira yikati: “Yehova wakuti: ‘Na ŵateŵeti ŵa ŵakaronga ŵa vigaŵa.’” Paumaliro wakafumba kuti: “Ni njani wambenge kurwa nkhondo?” Iyo yikati: “Iwe!”
15 Penepapo Ahabu wakapenda ŵateŵeti ŵa ŵakaronga ŵa vigaŵa, ndipo ŵakaŵapo 232. Pamanyuma, wakapenda ŵanalume wose ŵa Israyeli, ŵakaŵapo 7,000.
16 Ŵakanyamuka muhanya pakati apo Beni-hadadi wakamwanga na kuloŵera mu mahema pamoza na mathemba 32 agho ghakamovwiranga.
17 Ŵateŵeti ŵa ŵakaronga ŵa vigaŵa ŵakati ŵadankha kufuma, nyengo yeneyiyo Beni-hadadi wakatuma mathenga. Ndipo ghakamuphalira kuti: “Ŵanthu ŵafuma mu Samariya.”
18 Penepapo iyo wakati: “Usange ŵizira mtende, ŵakorani ŵamoyo. Usange ŵizira nkhondo, napo muŵakore ŵamoyo.”
19 Kweni ŵanthu aŵa, ndiko kuti, ŵateŵeti ŵa ŵakaronga ŵa vigaŵa na ŵankhondo awo ŵakaŵalondezganga, ŵakati ŵafuma mu msumba,
20 waliyose wakatimba mulwani wake. Penepapo Ŵasiriya ŵakachimbira,+ ndipo Israyeli wakaŵaskera, kweni Beni-hadadi themba la Siriya wakachimbira pa hachi pamoza na ŵapamahachi ŵanyake.
21 Themba la Israyeli likafuma na kutimba mahachi na magileta, likathereska Ŵasiriya na kuthereska kukuru.
22 Ntchimi+ yikizaso kwa themba la Israyeli, yikati: “Luta, ujikhozge na kughanaghanira icho uchitenge.+ Pakuti kuuyambiro wa chaka chikwiza themba la Siriya lizengeso kwimikana nawe.”+
23 Sono ŵateŵeti ŵa themba la Siriya ŵakati: “Chiuta wawo ni Chiuta wa mapiri. Lekani ŵakatitonda. Kweni usange tingarwa nawo pa malo ghakuthambalara, tiŵatondenge.
24 Kweniso muchite ichi: Muwuskemo mathemba ghose+ mu maudindo ghawo, ndipo mu malo ghawo muŵikemo ŵalongozgi waka.
25 Kufuma apo, muwunganye ŵankhondo ŵakuyana na ŵankhondo awo muli kutaya, hachi pa hachi na gileta pa gileta. Mbwenu tilute na kurwa nawo pa malo ghakuthambalara, ndipo tamuŵatonda nadi.” Ntheura wakapulikira fundo yawo na kuchita ntheura.
26 Kuuyambiro wa chaka, Beni-hadadi wakawunganya Ŵasiriya na kukwelera ku Afeki+ kukarwa na Israyeli.
27 Ŵanthu ŵa Israyeli nawo ŵakawunganyika na kupika vyakurya, ŵakafuma kukakumana nawo. Ŵanthu ŵa Israyeli ŵakati ŵajintha msasa panthazi pawo, ŵakawonekanga nga nthumiskambo tuchokotuchoko tuŵiri twa mbuzi, apo Ŵasiriya ŵakazuzga charu chose.+
28 Penepapo munthu wa Chiuta waunenesko wakiza kwa themba la Israyeli, wakati: “Yehova wakuti: ‘Pakuti Ŵasiriya ŵayowoya kuti: “Yehova ni Chiuta wa mapiri, ni Chiuta wa mu vidika chara,” nipelekenge mzinda ukuru uwu mu woko lako,+ ndipo umanyenge nadi kuti ine ndine Yehova.’”+
29 Ŵakakhala pa msasa mazuŵa 7, ŵakathyana waka, ndipo pa zuŵa la 7 nkhondo yikambapo. Ŵanthu ŵa Israyeli ŵakakoma ŵasilikari ŵakwenda pasi ŵa Ŵasiriya ŵakukwana 100,000 pa zuŵa limoza.
30 Ŵanyake wose ŵakachimbilira ku Afeki,+ mu msumba. Kweni chiliŵa chikawira pa ŵanthu 27,000 awo ŵakakhalako. Beni-hadadi nayo wakachimbira, wakanjira mu msumba, ndipo wakabisama mu chipinda chamukati chomene.
31 Penepapo ŵateŵeti ŵake ŵakati: “Wonani, tapulika kuti mathemba gha nyumba ya Israyeli ni mathemba ghalusungu. Ipo sono, tiyeni tivware vigudulu mu viwuno vithu na kukakilira vingwe mu mitu yithu, tilute kwa themba la Israyeli. Panyake wangaponoska umoyo winu.”+
32 Ntheura ŵakavwara vigudulu mu viwuno vyawo, na kukakilira vingwe mu mitu yawo, ŵakiza kwa themba la Israyeli, ŵakati: “Muteŵeti winu Beni-hadadi wakuti: ‘Naŵeya, unileke wamoyo.’” Iyo wakati: “Kasi wachali wamoyo? Ni mubali wane.”
33 Ŵanthu ŵara ŵakachiwona nga ntchimanyikwiro chiwemi ndipo ŵakakolerana nagho luŵiro mazgu ghake, ŵakati: “Beni-hadadi ni mubali winu nadi.” Iyo wakati: “Lutani mukamutore.” Ntheura Beni-hadadi wakiza kwa iyo, wakamukwezga mu gileta.
34 Beni-hadadi wakati kwa iyo: “Misumba iyo adada ŵakapoka kwa adada ŵako niyiwezgenge. Ungazenga misika yako mu Damaseko, nga umo adada ŵakachitira mu Samariya.”
Ahabu wakazgora kuti: “Chifukwa cha phangano ili, nkhukuleka kuti ulutenge.”
Penepapo wakachita phangano na kumuleka kuti walutenge.
35 Yumoza wa ŵana ŵa zintchimi+ wakaphalira munyake kuyana na mazgu gha Yehova kuti: “Naŵeya, nitimba.” Kweni munyake wakakana kumutimba.
36 Penepapo wakati: “Pakuti undapulikire mazgu gha Yehova, para talekana waka na ine, nkhalamu yikukomenge.” Ŵakati ŵalekana, nkhalamu yikiza kwa iyo na kumukoma.
37 Wakasangaso munthu munyake, wakati: “Naŵeya, nitimba.” Munthu yura wakamutimba nadi na kumupweteka.
38 Penepapo ntchimi yira yikaluta na kulindilira themba pa nthowa, yikajibisa na visalu ku maso ghake.
39 Apo themba likajumphanga, yikachemerezga kwa themba kuti: “Muteŵeti winu wanguŵa pakati pa nkhondo, ndipo kwanguŵa munthu uyo wangwiza na munthu kwa ine na kuyowoya kuti: ‘Uniwonerengeko munthu uyu. Usange wazgeŵa, umoyo wako uzamutoreka mu malo gha umoyo wake,+ panji uzamulipira talente la siliva.’
40 Apo muteŵeti winu wanguŵa wakutangwanika apa na apo, munthu yura wanguzgeŵelekera waka yii.” Penepapo themba la Israyeli likati kwa iyo: “Ndimo cheruzgo chako chiŵirenge. Wajidumulira wekha.”
41 Ntheura yikawuskako luŵiro visalu ku maso ghake, ndipo themba la Israyeli likamumanya kuti wakaŵa yumoza wa ntchimi.+
42 Ntchimi yikati: “Yehova wakuti: ‘Pakuti wamuleka kuti wafumemo mu woko lako+ munthu uyo nkhakuphalira kuti waparanyike, umoyo wako unjirenge mu malo gha umoyo wake,+ ndipo ŵanthu ŵako ŵanjirenge mu malo gha ŵanthu ŵake.’”+
43 Penepapo themba la Israyeli likawera ku nyumba yake ku Samariya,+ nkhongono gululuru!
Tumizgani
Tumizgani
1 Mathemba 20
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=11&Chapter=20&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D11%26Chapter%3D20%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
IVYO BAIBOLO LIKUYOWOYA PA NKHANI YA
Kusunga Nyengo
Ŵanthu ŵanandi awo ŵakutemwa kuchita vinthu mwakuchedwa, ŵakuzomerezga kuti ntchiwemi kusunga nyengo. Baibolo lili na fundo izo zingatovwira pa nkhani iyi.
Chifukwa wuli ntchakuzirwa kusunga nyengo?
KUZIRWA KWAKE?
Ŵanyake ŵakuwona kuti para ŵafika mwakutendekera mtima ukuŵa m’malo kweniso ŵakuŵa na lumbiri luwemi. Chifukwa wuli?
Munthu uyo wakusunga nyengo wakuchita makora vinthu. Munthu uyo wakuchita vinthu pa nyengo yake wakuŵikapo mtima kuti vinthu vinyake vileke kutimbanizga ivyo wakhumbanga kuchita.
Munthu uyo wakusunga nyengo ŵanthu ŵakumugomezga. Ŵanthu ŵanandi mazuŵa ghano ŵakufiska yayi ivyo ŵalayizga, lekani ŵanthu ŵakutemwa uyo wakufiska ivyo walayizga. Ŵanthu awo mbakugomezgeka ŵakupika ntchindi na ŵanyawo kweniso ŵamubanja lawo. Mabwana ghakutemwa munthu uyo wakwamba na kumalizga ntchito pa nyengo yake. Awo mbakugomezgeka ŵangapika malipiro ghanandi ndipo mabwana ghawo ghakuŵagomezga chomene.
IVYO BAIBOLO LIKUYOWOYA
Malemba nagho ghakuti ntchakuzirwa kusunga nyengo. Mwachiyelezgero, Baibolo likuti: “Vinthu vyose vichitike mwakwenelera ndiposo mu ndondomeko.” (1 Ŵakorinte 14:40) Usange ŵanthu ŵapangana kuti ŵakumane pa nyengo na malo ghanyake, ntchiwemi kuti wose ŵafike panyengo yake. Baibolo likuti: “Kanthu kalikose kali na nyengo yake yakutemeka, nyengo ya chilichose icho chikuchitika pasi pa mtambo.” (Mupharazgi 3:1) Baibolo likutiso pali “nyengo ya kupanda na nyengo ya kuzgura ivyo vikapandika.” (Mupharazgi 3:2) Ŵalimi ŵakupanda mbuto pa nyengo yakwenelera mwakuti ŵazakavune vinandi. Fundo njakuti mulimi uyo wakuchita vinthu panyengo yake ndiyo vikumwendera makora.
Baibolo likuyowoya chifukwa chakuzirwa cha kusungira nyengo. Para tikusunga nyengo, tikulongora kuti tikuchindika ŵanyithu ndipo tikulongora kuti nawo nyengo yawo njakuzirwa. (Ŵafilipi 2:3, 4) Mwakuyana waka, awo nyengo zose ŵakutemwa kuti ŵanyawo ŵaŵalindilirenge, ndikuti wakwibira ŵanji nyengo.
“Kulaŵiska pa ivyo imwe mukukhumba pera yayi, kweniso ivyo ŵanyinu ŵakukhumba.”—Ŵafilipi 2:4.
Kasi mungachita wuli kuti musungenge nyengo?
IVYO BAIBOLO LIKUYOWOYA
Baibolo likuti tikwenera kunozgekera ivyo tikukhumba kuchita. (Zintharika 21:5) Para kanandi mukufika mwakuchedwa, ndikuti mukutangwanika na vinthu vinandi. Ntheura mukwenera kuvileka dankha vyambura kuzirwa. Nyengo zose para mwapangana mukwenera kutendekera na kuŵikapo mtima kuti mukafike mwaluŵiro. Ivi vingamovwirani kuti muleke kuchedwa nanga ni para mu msewu muli magalimoto ghanandi panji kuwaro kundache makora.
Baibolo likutichiska kuti tikwenera kuŵa ŵakujiyuyura. (Zintharika 11:2) Fundo iyi yikulongora kuti tikwenera kumanya kuti tingakwaniska yayi vyose. Nyengo zose mukwenera kumanya dankha usange mungafiska nadi ntchito pambere mundazomerezge. Usange mukutemwa kuzomera waka vinthu ivyo mungakwaniska yayi, ndikuti mukhalirenge waka kwenjerwa kweniso ŵanyinu ŵangaleka kumugomezgani.
Baibolo likutiso tikwenera kugaŵa makora nyengo yithu. (Ŵaefeso 5:15, 16) Nyengo zose muchitenge dankha vinthu ivyo ni vyakuzirwa chomene. (Ŵafilipi 1:10) Mwachiyelezgero, para mukulindilira basi panji munthu munyake, mungachitako vinyake kuti nyengo yileke kumalira pawaka.
“Maghanoghano gha munthu wachitatata ghakovwira kuti vinthu vyende makora.”—Zintharika 21:5.


text: 4 Mu mazuŵa ghaumaliro,Phiri la nyumba ya Yehova+Lizamukhazikika pachanya chomene pa mapiri,Ndipo lizamutumphuskika pachanya pa tumapiri,Ŵanthu ŵazamuthilimukira kwenekuko.+2 Mitundu yinandi yizamuluta na kuyowoya kuti:“Zaninge, tiyeni tikwelere ku phiri la Yehova,Na ku nyumba ya Chiuta wa Yakhobe.+Iyo wamutisambizga nthowa zake,Ndipo ise tamwenda mu nthowa zake.”Pakuti dango lizamufuma ku Ziyoni,Ndipo mazgu gha Yehova ghazamufuma ku Yerusalemu.3 Wazamweruzga pakati pa ŵanthu ŵanandi,+Na kunyoloskera vinthu mitundu yankhongono yakutali.Ŵanthu ŵazamuskana* malupanga ghawo kuŵa vyakulimira,Mikondo yawo kuŵa vyakuphatilira makuni.+Mtundu uzamuwuskira lupanga mtundu unyake chara,Ndipo ŵanthu ŵazamusambiraso nkhondo chara.+4 Waliyose wazamukhala musi mwa khuni lake la mpheska na musi mwa khuni lake la mkuyu,+Ndipo palije na yumoza uyo wazamuŵawofya,+Pakuti mulomo wa Yehova wa mawumba wayowoya.5 Pakuti mitundu yose, uliwose ukwenda mu zina la chiuta wake,Kweni ise tendenge mu zina la Yehova Chiuta withu+ muyirayira swii.6 “Mu zuŵa ilo,” ndimo wayowoyera Yehova,“Nizamuwunjika uyo wakagonthanga,Na kuwunjika awo ŵakambininiskika,+Pamoza na awo nkhaŵasuzganga.7 Uyo wakagonthanga nizamumuzgora wakukhalako,+Ndipo uyo wakatolekera kutali nizamumuzgora mtundu wankhongono.+Yehova wazamuŵawusa nga ni themba mu Phiri la Ziyoni,Kwamba sono m’paka muyirayira.8 Kweni iwe, chigongwe cha mskambo,Chibumira cha mwana mwanakazi wa Ziyoni,+Muwuso uzamwiza kwa iwe, enya, muwuso wakwamba wizenge,+Ufumu uwo ngwa mwana mwanakazi wa Yerusalemu.+9 Kasi sono ukukolomokerachi?Kasi ulije themba,Panji wakupeleka fundo wako wafwa,Mwakuti ukupulika vyakuŵinya nga ni vya mwanakazi para wakubaba?+10 Iwe mwana mwanakazi wa Ziyoni, salanthuka na kutampha,Nga ni mwanakazi para wakubaba,Pakuti sono ufumenge mu msumba na kukakhala kuthondo,Uzamuluta kutali ku Babuloni,+Ndipo kwenekura ndiko wamuthaskikira.+Kwenekura, Yehova wamukuwombora mu woko la ŵalwani ŵako.+11 Sono mitundu yinandi yizamuwungana kuti yikuwukire;Yizamuyowoya kuti: ‘Mulekani wafipiskike,Ndipo maso ghithu ghawone ivi vikuchitikira Ziyoni.’12 Kweni ŵakumanya chara maghanoghano gha Yehova,Ŵakupulikiska chara chilato chake;*Pakuti wazamuŵawunjika nga ni tirigu uyo wavunika waka, uyo wakuluta pa malo ghakupwanthirapo.13 Iwe mwana mwanakazi wa Ziyoni, wuka na kupwantha.+Pakuti masengwe ghako nizamughazgora chisulo,Vikandiro vyako nizamuvizgora mkuŵa,Ndipo uzamuteketa ŵanthu ŵanandi.+Ivyo ŵavisanga mwaupusikizgi uzamuvipeleka kwa Yehova,Ndipo chuma chawo uzamuchipeleka kwa Fumu yaunenesko ya charu chose chapasi.”+


text: 46 Beli wakujikama pasi,+ Nebo wakusindama.Vikozgo vyawo vyayegheka pa vinyama, pa viŵeto vyakunyamura katundu,+Nga ni katundu uyo waphyora nyama izo zavuka.2 Ŵakusindama na kujikama pamoza.Ŵangathaska yayi katundu,*Ndipo nawo ŵakutolekera ku wuzga.3 “Pulikani kwa ine, imwe nyumba ya Yakhobe, na mose imwe mwakhalapo mu nyumba ya Israyeli,+Mwaŵeneimwe namovwirani kwamba apo mukababikira na kumuyeghani kwamba mu nthumbo.+4 M’paka muchekure, ine niŵenge mweneyura.+M’paka muŵe na mbuha,* nimuyeghaninge nipera.Nimunyamuraninge, kumovwirani na kumuthaskani nga umo nachitira.+5 Kasi muniyaniskenge, kunikozganiska panji kuniyelezgera na njani,+Kuti tiyane?+6 Pali awo ŵakunanga golide la mu tuvikwama twawo.Ŵakupima siliva pa sikelo.Ŵakulemba ntchito nkhwantha ya visulo na kupanga chiuta.+Kufuma apo, ŵakusindama na kuchisopa.+7 Ŵakuchinyamura pa viŵegha vyawo.+Ŵakuchiyegha na kuchiŵika pa malo ghake, ndipo chikwimilira penepapo sikisiki.Chikufumapo yayi apo ŵachiŵika.+Ŵakulira kwa icho, kweni chikuŵazgora yayi.Chingaponoska yayi munthu ku suzgo.+8 Kumbukani ichi, khwimani mtima.Muchiŵike mu mtima, imwe ŵabudi.9 Kumbukani vinthu vyakwamba vyakale chomene,Kuti ine ndine Chiuta, kulije munyake.Ndine Chiuta, kulije munyake wakuyana na ine.+10 Nkhuyowoyerathu kufuma pakwamba ivyo vizamuchitika,Kwamba kale chomene nkhuyowoyerathu vinthu ivyo vindachitike.+Ine nkhuti: ‘Fundo* yane yiyimenge,+Nichitenge chilichose icho nakhumba.’+11 Nkhuchema chiyuni chakofya kufuma kumafumiro gha dazi,+Kufuma ku charu chakutali nkhuchema munthu kuti wafiske fundo yane.*+Nayowoya, ndipo nichichitenge.Nachinozga ndipo nichifiskenge.+12 Pulikani kwa ine, imwe ŵanonono* mtima,Imwe muli kutali na urunji.13 Nasendezgera kufupi urunji wane.Uli kutali chara,Chiponosko chane chichedwenge yayi.+Nipelekenge chiponosko ku Ziyoni, uchindami wane ku Israyeli.”+


text:
Nkhani Nambara 73: Fumu Yiwemi Yaumaliro ya Israyeli
Yosiya wakaŵa na vilimika 8 pera apo wakamba kuwusa mafuko ghaŵiri gha kumwera gha Israyeli. Uwu ni msinkhu ucoko comene kuti munthu waŵe fumu. Ntheura pakwamba ŵanthu ŵanyake ŵalara ŵakamovwira kuwusa caru.
Yosiya wakati waŵa fumu kwa vilimika seveni, wakamba kupenja Yehova. Wakalondezga ciyelezgero ca mafumu ghawemi nga ni Davide, Yehoshafati na Hezekiya. Apo wakaŵa wacali mucoko, Yosiya wakacita cinthu cinyake na cikanga.
Kwa nyengo yitali Ŵaisrayeli ŵakaŵa ŵanthu ŵaheni comene. Ŵakasopanga ŵaciuta ŵautesi. Ŵakasindamilanga vikozgo. Antheura Yosiya wakaluta na ŵanalume ŵake na kuyamba kuwuskamo kusopa kwautesi mu caru. Iyi yikaŵa nchito yikuru comene cifukwa ŵanthu ŵanandi ŵakasopanga ŵaciuta ŵautesi. Wona Yosiya na ŵanalume ŵake ŵakudumura vikozgo pa cithuzithuzi apa.
Pamanyuma pake, Yosiya wakasora ŵanalume ŵatatu kulaŵilira mulimo wa kunozga tempele la Yehova. Ndarama zikasonkheka ndipo zikapelekeka ku ŵanalume aŵa kuti ŵalipilire nchito iyo yikeneranga kucitika. Peneapo ŵakanozganga tempele, Hilikiya, musofi mukuru, wakasanga cinthu cinyake cakuzirwa comene mu tempele. Wakasanga buku la malango ilo Yehova wakatuma Mozesi kulemba vilimika vinandi kumanyuma. Likazgeŵa kwa vilimika vinandi.
Buku ili likatolekera kwa Yosiya, ndipo wakapempha kuti liŵazgike pamaso pake. Peneapo wakategherezganga, Yosiya wakawona kuti ŵanthu ŵakatondeka kusunga dango la Yehova. Wakacita citima comene na ici, mwantheura wakapalura vyakuvwara vyake, nga ni umo ukuwonera apa. Iye wakati: ‘Yehova watikwiyira comene cifukwa ŵadada ŵithu ŵakasunga yayi malango agho ghali kulembeka mu buku ili.’
Yosiya wakatuma Hilikiya, musofi mukuru, kuti wafumbe ico Yehova wakati wacitenge. Hilikiya wakaluta kukafumba kwa Huda, nchimi yanakazi. Huda wakamuphalira uthenga uwu wakufuma kwa Yehova kuti wakaphalire Yosiya: ‘Yerusalemu na ŵanthu wose ŵalangikenge cifukwa ŵakusopa ŵaciuta ŵautesi, ndiposo cifukwa cakuti caru cazula na uheni. Kweni cifukwa cakuti iwe, Yosiya, wacita ico nchiwemi, cilango ici cizenge para iwe wafwa.’
2 Midauko 34:1-28.
Mafumbo
- Kasi Yosiya wakaŵa fumu apo wakaŵa na vilimika vilinga, ndipo wakamba kucitaci wakati waŵa fumu kwa vilimika seveni?
- Pa cithuzithuzi cakwamba, kasi Yosiya wakucitaci?
- Kasi musofi mukuru wakasanga vici apo ŵanalume ŵakanozganga tempele?
- Cifukwa wuli Yosiya wakapalura vyakuvwara vyake?
- Kasi Huda, nchimi yanakazi, yikamuphalira Yosiya uthenga wuli wakufuma kwa Yehova?
Mafumbo ghanyake
- Ŵazgani 2 Midauko 34:1-28.
Kasi Yosiya nchiyelezgero wuli ku ŵanthu awo ŵakuzizipizga masuzgo pa wanici wawo? (2 Mid. 33:21-25; 34:1, 2; Sal. 27:10)
Ni vinthu wuli vyakuzirwa ivyo Yosiya wakacita pa kukhozgera kusopa kwaunenesko mu vilimika vya nambara 8, 12, na 18 vya kuwusa kwake? (2 Mid. 34:3, 8)
Kasi ni sambiro wuli la kupwelelera malo ghakusoperamo ilo tikusambira mu ciyelezgero ca Fumu Yosiya na Musofi Mukuru Hilikiya? (2 Mid. 34:9-13; Zinth. 11:14; 1 Kor. 10:31)


text:
NKHANI YA PA CHIKOPI
DNA Ni Layibulare ya Umoyo!
MU 1953, James Watson na Francis Crick ŵakalemba buku lakulongosora ivyo ŵakabowozga pa nkhani ya umoyo. Ivyo ŵakabowozga apa vikaŵa vyakovwira chomene kuti ŵanthu ŵapulikiske umo umoyo uliri. Ŵanthu aŵa ŵakabowozga kuti DNA njakunyongoloka. * Mu DNA muli kulembeka ulongozgi, lekani tingati ni layibulare ya umoyo. Ivyo ŵasayansi aŵa ŵakabowozga vyawovwira kumanyaso vinthu vinyake pa nkhani ya umoyo. Kweni kasi ulongozgi uwo uli kulembeka mu maselo ukugwira ntchito wuli? Nakuti vikenda wuli kuti ukasangike mu maselo?
KASI ULONGOZGI NGWACHI MU MASELO?
Kasi mukumanya icho chikuchitika kuti njere yizgoke khuni panji sumbi la mama lizgoke munthu? Kasi vikenda wuli kuti mukozge ŵapapi ŵinu? Vyose ivi vikuchitika chifukwa cha ulongozgi uwo uli mu DNA.
DNA yikusangika mu maselo, ndipo yikuwoneka nga ni makwelero ghatali ghakunyongoloka. Mu DNA ya munthu, makwelero agha ghali na tumitambiko pafupifupi 3 biliyoni. Ŵasayansi ŵakuti ‘tumitambiko’ utu tulipo twamitundu yinayi, ndipo ŵakutulemba na vilembo ivi: A, C, G, na T. * Mu 1957, Crick wakasachizga kuti tumitambiko utu tuli kundanda makora, ntheura ndito tukupanga ulongozgi uwo uli mu DNA. M’ma 1960, ŵasayansi ŵakamba kuyipulikiska fundo iyi.
Nga umo tikumanyira, pali nthowa zinandi zakusungira na kutumizgira uthenga nga umo vikuŵira pa kompyuta, kwali uthenga uwo ni vithuzi panji mazgu. Kweni mu vyamoyo, maselo ghakusunga uthenga na kutumizga mwakuchita kupirana. Mu selo lililose mukuŵa DNA, ntheura para maselo ghakugaŵikana kweniso para vinthu vikubabana ndikuti vikupirana DNA.
Kasi maselo ghakuchita nawo wuli uthenga uwu? DNA tiyitore nga ni buku ilo ŵalembamo umo munthu wangaphikira vyakurya vyakupambanapambana. Chilichose ŵachilemba mwakupulikikwa makora. Para munthu wakukhumba kuphika mabisiketi pakulondezga ivyo vyalembeka, wakuphura mabisiketi. Mwakuyana waka, maselo ghakulondezga ulongozgi uwo uli mu DNA pakupanga chinthu. Kwali ni maselo gha vyakumera panji vinyama, ghose ghakupanga chinthu kuyana na ulongozgi uwo uli mu DNA. Nakuti vyose vili kunozgekerathu, ndipo chilichose chikuchitika mwakuyana na ndondomeko yake. Ntheura ŵanthu ŵakuti uwu ni minthondwe.
Usange uthenga uwo ukuŵa mu selo limoza la bakiteriya ungalembeka ungakwana buku la mapeji 1,000
Uthenga ukusungika mu DNA m’paka apo uzamukhumbikwira, nga nkhuwezgerapo maselo agho ghavuka, panji kulwara. Kweniso ukovwira kuti ŵana ŵakozge ŵapapi ŵawo. DNA yikusunga uthenga unandi. Kuti mupulikiske, ghanaghanirani za tunthu tuchoko chomene twakuchemeka bakiteriya. Wasayansi munyake wa ku Germany zina lake Bernd-Olaf Küppers wakati: ‘Usange uthenga uwo ukuŵa mu selo limoza la bakiteriya ungalembeka, ungakwana buku la mapeji 1,000.’ Lekani professor David Deamer wakalemba kuti: ‘Munthu wakuzizikika pakuwona umo vyamoyo vili kupangikira, nanga kangaŵa kachoko chomene.’ Kasi uthenga uwo uli mu maselo gha munthu ngunandi wuli? Küppers wakati: ‘Uthenga uwu ungazura mu layibulare iyo muli mabuku masauzandi.’
‘VILI KULEMBEKA MUNTHOWA IYO TINGAPULIKISKA’
Küppers wakati uthenga uwo uli mu DNA ukuyana waka na chiyowoyero. Iyo wakati: ‘Nawo ukulembeka mu masentesi.’ Panji tiyowoye kuti DNA yili na malango (gilamara), agho ghakulongozga umo uthenga ukulembekera na kutumizgikira.
Uthenga uwu ukovwira pakupanga mapulotini na vinthu vinyake ivyo vikupanga maselo ghakupambanapambana. Chiyelezgero, ukovwira pakupanga maselo gha viwangwa, minofu, misipa, panji chikumba. Wasayansi munyake zina lake Richard Dawkins wakalemba kuti: ‘DNA ni uthenga uwo uli kulembeka mu vimanyikwiro waka, ndipo chimanyikwiro chilichose chili na ng’anamuro lake. Nangauli ntchakusuzga kugomezga, kweni vimanyikwiro ivi vili kulembeka munthowa iyo tingapulikiska.’
Wamasalimo Davide wakayowoya kwa Chiuta mu lurombo kuti: “Maso ghinu ghakawona viduswa vyane; mu buku linu vikalembeka vyose.” (Salmo 139:16) Apa Davide wakimbanga sumu. Kweni ivyo wakayowoya vikaŵa vyaunenesko nadi. Davide na ŵanyake awo ŵakalembako Baibolo ŵakalemba vidokoni yayi panji nkhani zautesi za ŵanthu ŵanyake ŵakale.—2 Samuel 23:1, 2; 2 Timote 3:16.
KASI VIKENDA WULI KUTI UTHENGA UWU USANGIKE MU DNA?
Kanandi para ŵasayansi ŵakulongosora chinthu icho ntchakusuzga kupulikiska, icho ŵalongosora nacho chikuŵaso chakusuzga. Ndimo vikaŵira apo ŵakabowozga DNA. Ŵakati ŵamanya kuti mu DNA muli kulembeka uthenga, ŵanthu ŵanyake ŵakafumba kuti, ‘Kasi vikenda wuli kuti uthenga uwu usangike mu DNA?’ Fundo njakuti palije munthu uyo wakaŵako apo DNA yikapangikanga. Ntheura tikwenera kuzgora tekha mafumbo agha. Kweni tikwenera kusachizga waka yayi. Wonani fundo zakulondezgapo izi.
Mu 1999, ŵasayansi ŵakasanga tumadengere twakale ku Pakistan, uto pakalembeka vimanyikwiro vyachilendo. M’paka muhanya uno palije uyo wakumanya ng’anamuro la vimanyikwiro ivi. Kweni ŵakugomezga kuti ŵanthu ndiwo ŵakalemba.
Vyaka vichoko waka Watson na Crick ŵakati ŵabowozga umo DNA yiliri, ŵasayansi ŵaŵiri ŵakasachizga kuti ŵapime na kumanya mauthenga agho ghakujumpha mu mphepo. Apa ndipo ŵanthu ŵakambira kupenja kuti ŵawone usange kuchanya kuli ŵanthu.
Kasi apa fundo njakuti wuli? Para ŵanthu ŵawona uthenga ŵakugomezga kuti wafuma kwa munthu, kwali uthenga uwu ntchimanyikwiro waka chakulembeka pa dengere panji uli mu mphepo. Ŵakugomezga kuti ukalembeka na munthu nangauli ŵakaŵapo yayi apo ukalembekanga. Nangauli ŵasayansi ŵabowozga kuti mu DNA muli uthenga, kweni ŵanandi ŵakugomezga yayi kuti waliko uyo wakawulemba. Ŵakuti DNA yili kuŵako yekha. Kasi ichi ntchakupulikikwa? Ndipo kasi vikukolerana na sayansi? Ŵasayansi ŵanyake ŵakuchindikika ŵakuti apa vikupulikikwa yayi. Dr. Gene Hwang na Professor Yan-Der Hsuuw mbamoza ŵa iwo. * Pulikani ivyo ŵakayowoya.
Dr. Gene Hwang njumoza wa ŵakusambira umo majini ghakupangikira. Nyengo yinyake, nayo wakagomezganga kuti vinthu vikachita kusintha. Kweni wakaleka kugomezga ivi chifukwa cha ivyo wakasanga. Iyo wakati: “Chifukwa cha kusambira vya majini, namanya umo umoyo uliri, ndipo ichi chanovwira kuti nimanye kuti Mlengi ngwavinjeru.”
Professor Yan-Der Hsuuw wakudangilira pakusambira umo munthu wakupangikira mu nthumbo. Iyo wakugwira ntchito ku Taiwan’s National Pingtung University of Science and Technology. Hsuuw nayo wakagomezgapo kuti vinthu vikachita kusintha, kweni wali kusintha chifukwa cha ivyo wakasanga. Iyo wakalongosora umo maselo ghakugaŵikirana kweniso ntchito zake. Wakati: “Maselo ghakupangika mu ndondomeko yake kweniso pa malo ghakwenelera. Ghakuwunjikana na kuŵa viŵaro vya thupi. Kasi walipo munthu waluso uyo wangalemba ulongozgi pa vinthu vyanthena ivi? Kweni ulongozgi wakupangira munthu uli kulembeka makora chomene mu DNA. Para nawona vyose ivi, nkhukhorwa kuti umoyo uli kufuma kwa Chiuta.”
KASI IVI VILI NA NTCHITO WULI?
Vili na ntchito. Usange Chiuta ndiyo wali kulenga umoyo, ipo ndiyo wakwenera kulumbika. (Uvumbuzi 4:11) Kweniso usange tose tiliko chifukwa cha Mlengi, ndikuti pali chifukwa icho tili kuŵirako. Umoyo uŵengeko wekha, mphanyi tikumanya yayi icho tili kuŵirako. *
Nadi, ŵanthu awo ŵakughanaghana makora ŵakukhumba kumanya. Professor Viktor Frankl wakati: ‘Chinthu chakwamba icho munthu wakukhumba, nkhumanya chifukwa icho wali kuŵirako.’ Panji tiyowoye kuti tili na njara yauzimu. Tili na njara iyi chifukwa chakuti tili kulengeka. Kweni usange tili kulengeka, kasi chilipo icho Chiuta wali kutipa kuti chitovwire?
Yesu Khristu wakazgora fumbo ili, wakati: ‘Munthu wakwenera kuŵa wamoyo na chingwa pera chara, kweniso na lizgu lililose lakufuma mu mulomo wa Yehova.’ (Mateyu 4:4) Mazgu gha Yehova, agho ghali mu Baibolo, ghawovwira ŵanandi. Ŵanandi ŵamanya icho ŵali kuŵirako kweniso ghaŵapa chigomezgo. (1 Ŵatesalonika 2:13) Mphanyi namwe Baibolo lamovwirani. Nakuti ntchakwenelera kuti mulisambire buku ili.
^ ndime. 3 Watson na Crick ŵakalutizga waka ivyo ŵasayansi ŵanyawo ŵakabowozga pa nkhani ya DNA (deoxyribonucleic acid).—Wonani bokosi la mutu wakuti “ Madeti Ghakuzirwa pa Nkhani ya DNA.”
^ ndime. 6 A wakwimira adenine, C wakwimira cytosine, G wakwimira guanine, ndipo T wakwimira thymine.
^ ndime. 18 Mungawonaso vinyake ivyo ŵasayansi ŵayowoya pa webusayiti yithu ya jw.org. Fikani pa Search, ndipo lembanipo “interview scientist.”
^ ndime. 22 Para muli na mafumbo pa nkhani iyi kweniso pa chisambizgo chakuti vinthu vikachita kusintha, wonani maburosha ghakuti The Origin of Life—Five Questions Worth Asking na lakuti Was Life Created? agho ghali pa www.jw.org.


text:
Mafumbo Agho Baibolo Likuzgora
Kasi Yesu wakawuskanga nadi ŵakufwa?
Baibolo likuyowoya makora kuti Yesu wakawuskanga ŵanthu ŵakufwa. Nkhani za mu Baibolo ni vidokoni waka yayi, chifukwa zikuzunura malo na nyengo iyo Yesu wakawuskira ŵakufwa. Mwachiyelezgero, mu 31 C.E., Yesu wakafuma ku Kaperenaumu na kuluta ku Nayini pamoza na wumba ukuru. Apo wakafikanga ku Nayini wakasanganaso na wumba unyake. Mungagomezga kuti Yesu wakawuskanga nadi ŵanthu chifukwa vili kulembeka mu Baibolo, ndipo pakaŵanga ŵanthu ŵanandi awo ŵakawonanga.—Ŵazgani Luka 7:11-15.
Yesu wakawuskaso Lazaro mubwezi wake uyo wakaŵa kuti wafwa mazuŵa ghanayi. Nkhani iyi nayo mungayigomezga, chifukwa pakaŵaso ŵanandi awo ŵakawona.—Ŵazgani Yohane 11:39-45.
Chifukwa wuli Yesu wakawuskanga ŵakufwa?
Yesu wakawuskanga ŵakufwa chifukwa wakaŵa walusungu. Kweniso wakachitanga ivi kuti walongore kuti Adada ŵake ŵali kumupa nkhongono zakuwuska ŵakufwa.—Ŵazgani Yohane 5:21, 28, 29.
Ivyo Yesu wakachita pakuwuska ŵakufwa, vikutipa chigomezgo kuti wazamufiska ivyo wali kutilayizga. Wazamuwuska ŵakufwa ŵanandi. Wazamuwuskaso ŵanthu ŵakwananga awo ŵakamumanyanga yayi Chiuta waunenesko. Ŵanthu aŵa ŵazamupika mwaŵi kuti ŵamumanye Yehova na kumutemwa.—Ŵazgani Milimo 24:15.
Manyani Vinandi
Kasi Ŵakutemweka Ŵinu Awo Ŵali Kufwa Ŵazamuwuka?
Kasi ŵakutemweka ŵinu ŵali kufwa? Kasi vingachitika kuti muzakaŵawoneso? Sambirani vinandi chifukwa Baibolo likusambizga kuti ŵakufwa ŵazamuwuka.


text:
MAZGU GHA CHIUTA MBUSAMBAZI | ZINTHARIKA 7-11
‘Mtima Winu Ungapatukiranga Kumphepete Yayi’
Fundo za Yehova zingativikilira. Kweni kuti zitovwire nadi, tikwenera kuzisunga mu mtima withu. (Zi 7:3) Usange muteŵeti wa Yehova wazomerezga mtima wake kupatukira kumphepete, wakuzgoka nyama ya Satana. Lemba la Zintharika 7 likulongosora vya munyamata uyo wakazomerezga mtima wake kupatukira kumphepete. Kasi tingasambirapo vichi pa ivyo iyo wakabudiska?
Satana wakuyezga kutipatuska kwa Yehova, wangatipusika na vinthu ivyo vikukondweska maso, mphuno, makutu, na vinyake vyantheura
Vinjeru na kupulikiska vitovwirenge kumanya uheni wa kwananga na kuwugega


text:
Febuluwale 20-26
YESAYA 58-62
Sumu 142 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Kuthuwuska Chaka cha Yehova Chakulongolera Lusungu”: (Mamin. 10)
Yes 61:1, 2—Yesu wakaphakazgika kuti ‘wathuwuske chaka cha Yehova chakulongolera lusungu’ (ip-2 CN 322 ¶4)
Yes 61:3, 4—Yehova wakupeleka “makuni ghakuru gha urunji,” kuti ntchito yake yende makora (ip-2 CN 326-327 ¶13-15)
Yes 61:5, 6—“Ŵalendo” ŵakugwira ntchito pamoza na “ŵasembe ŵa Yehova” pa ntchito yakupharazga (w12 12/15 25 ¶5-6)
-
Ivyo Tasambira: (Mamin. 8)
Yes 60:17—Kasi Yehova wafiska wuli uchimi uwu mu mazuŵa ghaumaliro? (w15 7/15 9-10 ¶14-17)
Yes 61:8, 9—Kasi “phangano lamuyirayira,” ni vichi, ndipo mbanjani awo ni “mphapu”? (w07 4/1 7 ¶5)
Kasi ivyo nasambira pakuŵerenga Baibolo sabata iyi, vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo ningakaphalirako ŵanthu pakupharazga?
-
Kuŵerenga Baibolo: (Mamin. 4 panji kuchepera apa) Yes 62:1-12
PHARAZGANI MWALUSO
Paulendo wakwamba: (Mamin. 2 panji kuchepera apa) g17.1 nkhani ya pa chikopi
Ulendo wakuwelerako: (Mamin. 4 panji kuchepera apa) g17.1 nkhani ya pa chikopi
Sambiro la Baibolo: (Mamin. 6 panji kuchepera apa) bhs 16 ¶19—Usange mungakwaniska, mama wasambire na mwana wake msungwana.
UMOYO WACHIKHRISTU
Sumu 47
Gwiliskirani Ntchito Mavidiyo mu Uteŵeti: (Mamin. 6) Nkhani. Woneskani vidiyo ya mutu wakuti Kasi Ufumu wa Chiuta Ni Vichi? (pa chigaŵa cha mavidiyo MAUNGANO GHITHU NA UTEŴETI). Ŵachiskani wose kuti mu Malichi na Epulero paulendo wakwamba panji wakuwelerako ŵazakawoneskenge mavidiyo pakugaŵira mabuku.
“Kugwiliskira Ntchito Mwamahara Mabuku Ghithu”: (Mamin. 9) Kudumbiskana. Woneskani vidiyo ya mutu wakuti Kupeleka Mabuku mu Charu cha Congo (pa chigaŵa cha mavidiyo IVYO TIKUCHITA).
Sambiro la Baibolo la Mpingo: (Mamin. 30) ia mutu 18 ¶1-13
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 114 na Lurombo


text:
MUTU 57
Yesu Wakachizga Msungwana na Mwanalume Wakumangwa Makutu
MATEYU 15:21-31 MARIKO 7:24-37
YESU WAKACHIZGA MWANA MSUNGWANA WA MWANAKAZI WA KU FONIKE
WAKACHIZGA MWANALUME WAKUMANGWA MAKUTU NDIPOSO WALUTATA
Yesu wakati wasuska Ŵafarisi chifukwa cha kulondezga tumaluso twa ŵanthu uto ŵakalyerangapo, wakawukako kura pamoza na ŵasambiri ŵake. Wakanjilira ku vigaŵa vya Ture na Sidoni ku Fonike. Vigaŵa ivi vikaŵa chakumpoto.
Yesu wakasanga nyumba, ndipo wakakhalamo na ŵasambiri ŵake kweni wakakhumba yayi kuti ŵanthu ŵamanye kuti wali uku. Kweni uku nako ŵanthu ŵakamanya kuti wiza. Mwanakazi Mugiriki uyo wakababikira mu chigaŵa ichi wakiza kwa Yesu. Wakamulomba kuti: “Munilengere lusungu, Fumu, Mwana wa Davide. Mwana wane msungwana wakusuzgika uheni chomene na chiŵanda.”—Mateyu 15:22; Mariko 7:26.
Pakajumpha kanyengo, ndipo ŵasambiri ŵa Yesu ŵakamba kupempha Yesu kuti: “Muphalirani walutenge, chifukwa wakulutilira kuchemerezga kumanyuma kwithu.” Yesu wakaŵalongosolera chifukwa icho wakamuzelezgeranga mwanakazi yura. Wakati: “Nkhatumika ku waliyose chara, kweni ku mberere zakuzgeŵa za nyumba ya Israyeli.” Kweni mwanakazi yura wakaleka yayi kuŵeyelera. Wakiza pafupi na Yesu, wakasindama pamaso pa Yesu na kumuŵeyelera kuti: “Fumu, novwirani!”—Mateyu 15:23-25.
Yesu wakwenera kuti wakakhumbanga kuti wawone usange mwanakazi yura wali na chipulikano. Wakayowoya umo Ŵayuda ŵakawoneranga ŵanthu ŵa mitundu yinyake. Wakati: “Ntchakwenelera chara kutora chakurya cha ŵana na kuponyera tuntcheŵe.” (Mateyu 15:26) Pakuyowoya kuti tuntcheŵe, Yesu wakalongora kuti wakutemwa chomene ŵanthu awo ŵakaŵa Ŵayuda yayi. Kawonekero ka chisko chake ndiposo mazgu ghake vikwenera kuti vikalongora kuti wakutemwa mitundu yinyake.
M’malo mwa kukhuŵara na ivyo Yesu wakayowoya, mwanakazi yura wakalutilira kuŵeyelera. Wakati: “Enya Fumu, kweni tuntcheŵe tukulyako maluvuvu agho ghakumbotoka kufuma pa thebulu la ŵasekuru ŵawo.” Yesu wakamanya kuti mwanakazi uyu wali na mtima uwemi. Ntheura Yesu wakati: “Wamwanakazi iwe, chipulikano chako ntchikuru, ivyo ukukhumba vikuchitikire.” (Mateyu 15:27, 28) Mwana msungwana wa mwanakazi uyu wakachira nadi nangauli wakaŵa kutali. Mwanakazi yura wakati wawelera ku nyumba yake, wakasanga kuti mwana wake wagona pa bedi, wachira. “Chiŵanda chikaŵa kuti chafumamo.”—Mariko 7:30.
Yesu na ŵasambiri ŵake ŵakati ŵafumako ku Fonike, ŵakalazga kunena uko Mlonga wa Yorodani ukambiranga. Ŵakwenera kuti ŵakambuka Yorodani. Panji ŵakalazga chakumpoto kwa Nyanja ya Galileya na kuluta ku vigaŵa vya Dekapoli. Ŵakati ŵafika kura, ŵakakwera phiri, kweni wumba ukiza kwa iwo. Ŵanthu ŵakizanga kwa Yesu na ŵakupendera, ŵakufwa viŵaro, ŵachibulumutira, na ŵambuwu. Ŵakagonekanga ŵalwari aŵa mu malundi gha Yesu ndipo iyo wakaŵachizganga. Ŵanthu ŵakazizwanga chomene na ivyo Yesu wakachitanga ndipo ŵakachindika Chiuta wa Israyeli.
Kweni Yesu wakalongora chitemwa chikuru kwa mwanalume munyake uyo wakaŵa wakumangwa makutu ndiposo walutata. Mwanalume uyu wakwenera kuti wakaŵa na soni chomene chifukwa wakaŵa pakati pa wumba. Yesu wakati wawona kuti munthu uyu wakuchita soni pa ŵanthu, wakamutolera pamphepete, kutali na wumba. Ŵakati ŵakhala paŵekha, Yesu wakamulongora ivyo wakakhumbanga kumuchitira. Wakanjizga minwe yake mu makutu gha munthu yura, ndipo wakati wathunya mata, wakakhwaska lulimi lwa munthu yura. Kufuma apo, wakalaŵiska kuchanya na kuyowoya mazgu agho ghakang’anamuranga kuti: “Julika.” Nyengo yeneyira, munthu yura wakamba kupulika, ndipo wakamba kuyowoya makora waka. Yesu wakakhumba yayi kuti ŵanthu ŵanandi ŵamanye ichi. Wakakhumbanga kuti ŵanthu ŵamugomezgenge chifukwa cha ivyo ŵawona na kupulika ŵekha.—Mariko 7:32-36.
Ŵanthu awo ŵakawonanga umo Yesu wakachizgiranga ŵanthu “ŵakazizikikanga chomene.” Ŵakayowoyanga kuti: “Wachita makora vinthu vyose. Awo mbakumangwa makutu wakuŵajura, ndipo ŵambura kuyowoya, ŵakuyowoya.”—Mariko 7:37.
Manyani Vinandi
Wakatemwanga Ŵanthu
Kasi apo Yesu wakachitanga minthondwe wakalongora wuli umo waliri?